text:
Mauro, parcè propit chest argoment?
La faliscje e je stade il vê cognossut pre Toni Beline. Soredut dopo la sô muart mi soi domandât ce che o varès podût fâ jo, no tant par fevelâ de sô figure cul riscjo di creâ un “mît” (che al riscje simpri di copâ la fonde dal om), ma o ai pensât invezit, di dâ misure des ideis e azions che i stavin daûr e che forsit ancjemô a puedin dînus alc vuê.
Ce àno dit i tiei docents?
Jo i ai colaborât in particolâr cu la prof.e Liliana Ferrari, docente de catedre di Storie da la Glesie a Triest, e in seconde batude cul prof. Gian Carli Bertuzzi. La Ferrari e veve za colaborât a progjets di Glesie Furlane (biografie di Mons. Isule), ma une volte di plui si è dimostrade competente e di grande sensibitât e mi à judât une vore su la metodologjie e l’aprofondiment. Une persone centrâl.
Cemût di disvilupie la tesi?
In trê parts: la prime part e je une analisi de storie furlane partint de Cuintristorie di pre Josef Marchet e pre Francesc Placerean. La seconde part e insuaze il clericât furlan tra il ‘800 e il scomençâ dal ‘900. La tierce part, la plui lungje, e fevele di pre Marchet, pre Palcerean, pre Beline, la esperience fondamentâl di Glesie Furlane par concludi cuntune part sul ‘seminari, ven a stâi la fonde formative, no simpri educative, di ogni predi di chenti.
Cuâi sono i elements di novitâts che a vegnin fûr?
O pensi che il lavôr principâl al sedi chel di vê metût dongje tancj tocuts di storie e documents sparniçâts. La stragrande part de int, furlane e no, no à idee di ce che o vin vût achì. Jo o ai cirût di fâ fevelâ i protagoniscj insuazant la storie di chê volte. Une storie che e rive intune aule di universitât, che e jude a fâ memorie e a dâ, o speri, cussience par un doman.
Cuale ise stade la dificoltât plui grande?
La grande part de tesi e je par furlan, ma dal moment che la comission no à int di chenti, cu la Ferrari o vin cjatât il compromès di fâle bilengâl. Un dai problemis al è stât sul metodi di traduzion: sielzi di cori daûr a la fedeltât de paraule o dal sens di ce che si veve di esprimi. Storiografichementri, o ai vût dificoltât a cjatâ i tocuts di storie che a justifichedin lis sieltis di posizion di Marchet.
Ce ti aie insegnât cheste esperience?
Mi â fat scrupulâ che tant no nus ven dite. O pensi a la storie di Glesie Furlane, di chei predis, ancje di chei che a continuin a scombati vuê par rindi vîf il sens di “restâ cu la int” . Al è un argoment atualissim, che al tocje storie, politiche (no partitiche), e teologjie. Ducj elements de vite concrete. Dut in buine part al è tasût e duncje ignorât.
Sierant, un pinsîr ai protagoniscj ma in particolâr a pre Antoni che tu âs cognossût di persone?
Jo o soi restât inmagât di tancj di lôr, in particolâr di pre Pauli Varut, ma o feveli par astrazion, no vint vût mût di cognossilu pardabon. Pre Toni lu ai cognossût, e mi soi sintût une vore compagnât in chest lavôr, di lui insieme dai siei amîs, in particolâr di pre Romano Michelot e Rem Spicemei. No crôt che pre Toni al varès vût gust di savê che cualchidun al varès fat une tesi su di lui come persone, o crôt che al varès vût gust che i furlans a cressessin come furlans e come oms, jo o ai provât a fâlu.
Christian Romanini
ATUALITÂT. Glesie Furlane: 110 cun laude............
Mauro, parcè propit chest argoment?


c: text/html

text:
Une maniere diferente di lei, capî e spiegâ ancje il Nadâl. Diferent dai solits resonaments che tante part di glesie e di predis a fasin. Al jere tipic di pre Antoni lâ a cirî altris motivazions, altris significâts, salacor mancul tradizionâi, mancul scontâts, ma che a rispuindin miôr ai interogatîfs dal om di vuê. La incarnazion di Jesù, che o ricuardìn tal Nadâl, no je sucedude tant par comedâ lis nestris falopis e tristeriis, ma soredut par un at di amôr gratuit, di condivision solidarie cu la umanitât che naturalmentri e je debile, precarie, fragjile. E cussì e à di acetâsi. (pre Roman Michelot)
Cun chescj miei resonaments o çavariaments, cence ordin liturgjic o logjic ma dome cul intent di fâmi lûs cul ferâl de Peraule, o soi rivât al misteri dal Nadâl, dai rapuarts fra Diu e l’om, di une ufierte fate e no acetade, di une dibisugne estreme dal om che Diu al vegni a puartâi la salvece e di un istint no mancul fuart di sierâi la puarte.
Cheste conflitualitât le piture une vore ben il vanzeli dal Verbo, chel de messe grande (Zn 1,1-18). Un contrast fra lûs e scûr masse net par no pensâ che al sedi sfuarçât, come une tesi di dimostrâ.
La tesi di puartâ Diu e il so amôr, e chest no mi displâs, e la antitesi di dâi jù al om e a la sô tristerie croniche, e chest no lu aceti. Se l’om al è cragnôs, vuarp, ingrât, stupit, carogne, cui lu aial fat cussì? No podevial fâlu un pêl miôr? I teolics a disin che l’om al è libar.
Ma se al è libar dome di finî di sassinâsi, ce libertât aial? E cheste libertât ise un regâl o une condane?
Par chest no aceti plui ciertis piuladis nataliziis suntun Diu sfortunât che al ven jù e si cjate dut sierât e ciertis invetivis cuintri dal om pecjadôr che si siere cul clostri par no lassâ jentrâ Diu, la sô lûs e la sô gracie. E jù a vaî su Diu, biât, invezit di vaî sul om, inmò plui biât.
No si onore il pari e la mari disint mâl dal fi, parcè che nol è un onôr pai gjenitôrs vê un fi stupit o cjochele o bintar. Se mai ur ven il scrupul se a àn fat ben a metilu al mont. Il mâl che al è tal mont nol è il faliment dal om, o no dome il so, ma prin di dut al è il faliment di Diu. Tignìnlu a ments, prin di plombâ fûr monadis a sbreghebalon.
O ai pensât tant a chest misteri dal Nadâl e o ai concludût che Diu nol à fat propit nuie di speciâl a vignî tal mont. Al à fat ce che a fasin ogni pari e ogni mari di sintiment denant di un fi che al patìs e al à dibisugne.
Crist al à cjatade sierade la puarte de locande. Ma trope int, ancje o soredut in dì di vuê, no cjatie sieradis dutis lis puartis? I siei di cjase no lu àn volût. Ma trops gjenitôrs, dopo di jessisi lambicâts une vite interie, no si cjatino suntune strade, cence un afiet, cence agrât, cence nuie? Ce dî di chei gjenitôrs che adiriture a riscjin di jessi copâts dai fîs?
Par chel o dîs che Crist, se al è pari, nol à fat nuie di straordenari vignint a viodi di nô. Lu fâs cualunche mari furlane o taliane, ancje se no va a messe, cuntun fi malât, drogât, disordenât, di bessôl. E no va in cjase dal fi par vê i compliments, ma par puartâi il confuart e il jutori de sô presince. E cuant che e vierç la puarte e e viôt dut chel davoi, no tache a berlâ cuintri dal fi ma e cjape scove, peçot e aghe e si met a netâ. Po e impie il fûc, e prepare alc di cjalt e si sente dongje dal fi a servîlu. Parcè che al è so fi, lu à fat jê e si sint in cualchi maniere responsabile des sôs penis.
Se Diu al è bon, se il mont al è cjase sô, nol è nuie ce maraveâsi che al sedi vignût a stâ cun nô.
Al sarès stât di maraveâsi che no lus ves fat. ❚
Antoni Beline, Cirint lis olmis di Diu 1, pagj. 24
IL FERÂL. Nadâl: podevial no vignî a viodi di nô?............
Une maniere diferente di lei, capî e spiegâ ancje il Nadâl. Diferent dai solits resonaments che tante part di glesie e di predis a fasin. Al jere tipic di pre Antoni lâ a cirî altris motivazions, altris significâts, salacor mancul tradizionâi, mancul scontâts, ma che a rispuindin miôr ai interogatîfs dal om di vuê. La incarnazion di Jesù, che o ricuardìn tal Nadâl, no je sucedude tant par comedâ lis nestris falopis e tristeriis, ma soredut par un at di amôr gratuit, di condivision solidarie cu la umanitât che naturalmentri e je debile, precarie, fragjile. E cussì e à di acetâsi. (pre Roman Michelot)

robotstxt: allowed

filter: keep


text:
Matrimoni
Cui che al intint maridâsi al à di fâ diret riferiment al Ufici dal Stât Civîl, li che al ricevarà sclariments in mert. La publicazion e va domandade al Comun li che i nuviçs (o dome un di lôr) a àn la residence.
L’at di publicazion al reste picjât al Cuadri Pretori par vot dîs seguitîfs. Il matrimoni nol pues jessi celebrât prime de cuarte dì dopo finide la publicazion e in ogni câs no plui di 180 dîs dopo. Il matrimoni civîl si celebre tal Comun li che e je stade fate domande di publicazion; al è pussibil però sposâsi intun altri Comun presentant la deleghe furnide dal Uficiâl dal Stât Civîl dal Comun li che al varès vût di jessi celebrât il matrimoni.
I nuviçs a àn di fissâ, prime di dut, l'apontament pe celebrazion dal rît e a puedin fâlu sedi cuant che a firmin lis publicazions che intun secont moment, dentri di sîs mês, ven a stâi dentri dal tiermin di validitât des stessis publicazions. Tal stes moment, a àn di segnalâ al ufici la sielte dal regjim patrimoniâl (comunion o separazion dai bens).
Te dî e te ore fissade, i nuviçs a van tal lûc li che si fasarà la cerimonie, compagnâts di doi testemonis di etât maiôr, ancje parincj. Ducj a àn di vê un document di identificazion valit. L'Uficiâl dal Stât Civîl al lei i articui dal Codiç Civîl (143, 144 e 147) e al domande ai nuviçs di esprimi la lôr volontât di maridâsi. Dopo la rispueste afermative, il Sindic - o un so delegât - al lei l'at di matrimoni e lu fâs firmâ ai nuviçs e ai testemonis.


text:
Putropis zonis bacigadis di Viene – soredut parcs – no àn mai vût un non uficiâl. La prime robe che si ricêf, cuant che si ven in chest mont, al è il non: i ven dât a dutis lis personis, a ogni animâl domestic e fintremai a cualsisei ogjet. Ma pai vienês a son cetant impuartants i nons des areis che lôr a frecuentin, ven a stâi stradis, viucis o parcs. Flôrs di comissions a vegnin metudis sot par cjatâur il non plui adat, e pûr a son inmò tancj i lûcs di Viene che a son cence non, si ben che la plui part de int no si inacuarzi. Un esempli al è il “Fuchu-Park” a Hernals, che lu clamin cussì dai prins di Otubar par vie de amicizie trentenâl dal distret cu la citât gjaponese di Fuchu. Il fat che il parc nol vedi vût inmò un non uficiâl al è stât scuindût par desenis di agns di un altri non popolâr, doprât dai aventôrs, ven a stâi “Kastanienpark” (Il parc dai cjastinârs), in graciis de presince di cetancj di chescj arbui.
◆ I nons popolârs no divegnin dut câs nome dai arbui: il parc che in dì di vuê si clame “Christine-Nöstlinger-Park” prime di chest non uficiâl al jere cognossût tant che “Lidlpark”, parcè che al confinave cu la viuce “Lidlgasse”. Prime de trasformazion de place “Loquaiplatz” e dal parc omonim, la aministrazion distretuâl si è inacuarte che chest non nol jere mai stât conferît in vie uficiâl, par vie che Ferdinan Loquai al jere antisemite. Intant che la place e continue a mantignî il so non, chel dal parc al è stât mudât in “Schmalzhoftempelpark”, dal non de sinagoghe che fintremai al 1939 si cjatave jenfri la place e il parc. No son spiegazions par cheste incoerence, se no che il cambiament dai recapits al inmanearès un davoi burocratic pe aministrazion comunâl, pai citadins, pai mieçs publics, pai corîrs. Cun di fat, al è plui facil mudâ il non dai parcs, stant che non àn indreçaments. Par chest, intai ultins vincj agns a àn mudât non cetancj parcs e cetancj plui piçui a ’ndi àn vût un gnûf di scree, fale – ben clâr – chei storics sicu Schönbrunn, il Volksgarten e il Burggarten.
◆ Il fat che si cirin di un continui gnovis areis di denominâ, al dipendarès dal mudament di percezion dai valôrs inte societât dulinvie dal timp. Se par vieri i toponims a jerin cuasi dal dut cun riferiment a personaçs masculins, in dì di vuê simpri plui dispès si atribuissin nons di feminis, ma al è clâr ancje ai aministradôrs che chest procès al à bisugne di timps luncs.
◆ Pe atribuzion di un non a van rispietâts cierts criteris: la persone è a di figurâ tant che un valôr in plui pe citât o pal distret, o ben jessisi impegnade in mût impuartant a pro dal ben comun. Cun di plui e à di jessi muarte, e su chest Viene e je une ecezion, stant che inte plui part des citâts austriachis si puedin tribuî ancje nons di personis in vite. Chest al pues dâ problemis, come pal stadi di Graz, intitulât a Arnold Schwarzenegger intal 1995. Cuant che intal 2005 lui al à refudât la gracie a un condanât a muart, e je sclopade une barafuse – a peraulis, ben si intint – e par chest si à scugnût mudâ il non al stadi. In sumis, a Viene i nons no mancjin e – se dal câs – no son i lûcs a cirî un non, ma i nons a cirî un puest: no dome parcs, ma ancje palaçons popolârs, gnûfs cuartîrs abitatîfs e v.i. ❚
Batisim intardât pai cence non!Barbara Cinausero
Putropis zonis bacigadis di Viene – soredut parcs – no àn mai vût un non uficiâl. La prime robe che si ricêf, cuant che si ven in chest mont, al è il non: i ven dât a dutis lis personis, a ogni animâl domestic e fintremai a cualsisei ogjet. Ma pai vienês a son cetant impuartants i nons des areis che lôr a frecuentin, ven a stâi stradis, viucis o parcs. Flôrs di comissions a vegnin metudis sot par cjatâur il non plui adat, e pûr a son inmò tancj i lûcs di Viene che a son cence non, si ben che la plui part de int no si inacuarzi. Un esempli al è il “Fuchu-Park” a Hernals, che lu clamin cussì dai prins di Otubar par vie de amicizie trentenâl dal distret cu la citât gjaponese di Fuchu. Il fat che il parc nol vedi vût inmò un non uficiâl al è stât scuindût par desenis di agns di un altri non popolâr, doprât dai aventôrs, ven a stâi “Kastanienpark” (Il parc dai cjastinârs), in graciis de presince di cetancj di chescj arbui.


text: Vinars ai 18 di Novembar 2016, il moviment civic culturâl alpin-adriatic dal Fogolâr Civic si à dât dongje a Udin, alì dal storic Bar Alla Rocca insom di Marcjât Vieri par discuti sui intindiments dai sorestants di tornâ a meti man a chê zone storiche li e, in câs, su opinions e propuestis de clape su chel argoment specific. Ducj di acuardi su la idee di un paviment che al riclami almancul lis lidrîs de storie dal lûc e de citât o adiriture che le conti e che al segni un troi calcolât che al permeti culturalmentri di capî miôr la localitât. Su chest pont, a son stât plui di dut momentôs i discors chel dal dean, prof. Alberto Travain, e chei dai citadins Alfredo Maria Barbagallo e Giorgio Rigo.


text:
Piruçâr
- Non furlan:Piruçâr, o ben Perâr, o Perarie
- Non sientific: Pyrus communis L.
Il Piruçâr salvadi, divignince primarole di dutis lis formis coltivadis, al è origjinari, tant che il Melâr, da l'Asie e da l'Europe: in Americhe sigurementri la coltivazion e je rivade plui tart.
Par che che al inten la Furlanie, piruçârs si ju cjate sedi tal plan sedi tai sîts di mont e in plui varietâts.
Il Piruçâr, alt insin a cuindis metris, si preferìs pal plui in forme ricolte, scuasit coniche. Il tronc al à la stiele grise scure che si creve in scais cuadradis.
Lis fueis di colôr verdon marcât su la part sore vie, a son ovais, o ben ancje a ponte, e furnidis di un mani lunc. I flôrs, in çufs, a vegnin fûr sul scomençâ de vierte prin des fueis, a son blancs, a cinc pics, e si svilupin in pome, compagn dai mêi.
La pome al è il piruç o ben la piruce.
I piruç si diferenziin dut câs par vie che a an forme slungjade a polpe granulôse.
Al contrari di ce che al sucêt tes cualitâts coltivadis, lis pomis, tal perâr salvadi, a restin dilunc duris e legnosis.


text:
Pal President di “Ente Friuli nel Mondo” lis lenghis minoritariis no coventin
Intant che si preparave a fâ lis valîs pe cunvigne dai zovins furlans in Nord Americhe che si è davuelt in Canadà, ai 12 di Otubar une notizie de agjenzie stampe Adrkronos e à vût come protagonist, magari cussì no, Pieri Pittaro, president di “Ente Friuli nel Mondo”.
Denant des protestis dal Comitadu Pro Limba Sarda che si lamentave pe mancjance in Sardegne di modui pal censiment in sart e in catalan a Alguer e di rilevadôrs che a feveledin chês lenghis minoritariis (il stes probleme al è stât denunciât di plui vôs ancje in Friûl pe nestre lenghe) Pittaro al à declarât «Ce che al è masse al va parsore: figurìnsi se il Stât al à di spindi un frac di bêçs pai rilevatôrs in lenghe minoritarie» e no content, tra il divertît e il rabiât,
al à continuât «E je une robe che no sta in pîts, a ce coventino
i tradutôrs cuant che lis minorancis a fevelin talian miôr di me,
sino fûr di cjâf?».
No à tardât la repliche di Mario Carboni, coordenadôr dal Comitadu Pro Limba Sarda «Pietro Pittaro, oltri che a jessi un comentadôr volgâr, si met in linie cui “puartadôrs sans di fassisim linguistic” inmò une vore numerôs te societât taliane».
Evidentementri, pal President di “Ente Friuli nel Mondo”, che al varès di rapresentâ il Friûl e la furlanetât tal mont, la lenghe dal Stât e à di jessi dome il talian, lassant lis lenghis minoritariis (comprindût il furlan) sieradis dome in cjase… E pûr, rivât in Canadà, la prime robe che a àn domandât i zovins dissendents dai nestris emigrants al è stât propit di podê imparâ la lenghe furlane…
I varano fat gambiâ idee?
Par furtune che tal 2010 Pieri Pittaro al declarave che al sarès stât “un president di passaç” e si sarès dimetût dopo di une prime “fase di transizion”: che e sedi rivade la ore par Pittaro di tornâ a “fâ lis valîs”, cheste volte no pe enesime trasfierte ator pai Fogolârs, ma par lassâ Borc dal Sâl in maniere definitive? Il biliet (Udin-Codroip, cence tornâ) jal regalìn noaltris!
REDAZION
Apontament / Presentazion dal libri “Patriarcjis tal cûr de Europe” e dal mensîl “La Patrie dal Friûl”Redazion
Presentazion dal libri “Patriarcjis tal cûr de Europe” di Diego Navarria e dal mensîl “La Patrie dal Friûl”, l’unic dut in lenghe furlane dal 1946. Ai 26 di Zenâr aes sîs sot sere (18.00) te Biblioteche comunâl di Reane dal Roiâl, vie Battaglione Julio 7 – Remugnan. A saran presints: Anna Zossi, Assessore ae Culture […] lei di plui +
Libris simpri bogns / Emilio Nardini, “Par vivi”, Udin, 1921Laurin Zuan Nardin
“Apene finidis di lei lis poesiis dal cont Ermes, il dotôr Cesare, fra i batimans dal public, al si ritire daùr l’uniche quinte preparade a zampe dal… palc scenic. Ma, pal bessologo, che il devi recità il brâf atôr di san Denel, Giovanin Tombe, ‘e ocòr une scene, e il dotôr Cesare la proviot cussì:…” […] lei di plui +
Interviste / Numb il cjan scjaladôr (e il so paron Thomas)Dree Venier
Di un probleme ae çate al record in mont: interviste cun Thomas Colussa, che cul so Numb al sta pontant al record di altece lant sul Mont Blanc O vevi za intervistât Thomas Colussa, 40 agns, un pâr di agns indaûr. In chê volte al jere un “furlan a Milan” e al faseve il personal […] lei di plui +
Int di Cjargne / “La gallinella saggia” che a Cjavaç e insegne a produsi e a mangjâ benMarta Vezzi
La aziende agricule biologjiche La Gallinella Saggia e je nassude 7-8 agns indaûr: “La idee e je stade di mê mari – e conte Caterina Pillinini – che e à simpri fat orts e cjamps, e duncje e je une vite che si dediche ae coltivazions di tancj prodots; vint il ristorant Borgo Poscolle e […] lei di plui +
Sport… che ti trai! / Pietro Corredig e Sonia Borghese: une vite di pignatis a scufiotsservizis di Francesco Tonizzo
La cubie dai cjanalots, un di San Pieri e une di Miers, e à vinçût il campionât talian di machinis storichis e il titul european, simpri cun Sanremo intal destin Inzen, passion, amôr, dedizion, voie di zirâ il mont, spirt competitîf, leam cun il teritori des Vals dal Nadison, e risultâts une vore preseâts. Il […] lei di plui +
L’EDITORIÂL / La identitât e ven dai zovinsWalter Tomada
Une zornade di incuintri pai Conseis dai Fantats Al à fat scjas il senatôr Roberto Menia che al à declarât di volê gjavâ il furlan de scuele e dal ûs public. Al jere di un pieç che nissun rapresentant des istituzions al pandeve clâr di volê scancelâ lis normis di tutele, ma salacor a son […] lei di plui +


text:
“Si è sfantât dut il grîs tal ajar / clip, scuasi di viarte, rais dolz / nus cjarinin di schene, a sburtin / in devant la nestre ombrene / a scuindisi tes crepaduris / di antighis pieris, a distrigâsi / des radîs di un vencjâr bandonât / in gnots di plene”.
◆ La component feminine de poesie furlane e je une biele realtât: Cjantarute, Vallerugo, Pauluce, Buiese, Taverna. E Di Monte. Cheste racuelte e je la tierce prove, daspò di Cjanz da la Meriche (1996) e Ombrenis (2002). La struture de opare si fonde su une poesie introdutive (Un pôc plui in là), di dôs sezions di siet (Siums e Mûrs) e di une finâl (Cun pàs lizêr) che e dà il titul gjenerâl e che e je dedicade a Pierluigi Cappello. Il volumut al è insiorât di une penge introduzion di Anna De Simone, di notis esplictivis de autore stesse e di un pâr di dissens di Domenico Ferrari.
Nassude a Pampalune, Nelvia e je lade vie dal Friûl di frute, ma no à mai pierdût dal dut il leam cu la sô tiere di origjin. La lenghe, fevelade par pôcs agns, metude in bande e parfin dieneade, e je restade in sot de anime cui ricuarts de infanzie. I àn volûts agns par recuperâle; e chest in grazis de figure dal pari, che, intune poesie, jê e imagjine di tornâ a incuintrâ cumò che e à scuasi la sô etât e si domande ce maniere che a fasaran par ri-cognossisi. E alore lis meditazions che i ispire la passegjade di lunc dal flum Adda lis scrîf par furlan, parcè che, fin che a son peraulis e memoriis, al reste simpri alc che no si pues cancelâ par vie che al è ‘impastât a la stesse materie dal mont’. La poesie di contemplazion de prime part e devente impegnade inte seconde cul teme dai mûrs che a son simbul di division: i mûrs sdrumâts des tôrs zimulis a Manhattan a riclamin i bombardaments de vuere intal ricuart de mari; il teremot che, a la fin dal 2003, al pare a tocs la citât di Bam in Iran nol pues no fâ pensâ al teremot dal Friûl dal ‘76; il mûr che il stât di Israel al progjete di tirâ su cuintri i palestinês al dimostre che la creature om no à ancjemò imparât a vivi in pâs. Salacor dome la poesie nus permet di gjavâ fûr cualchi grignel di aur dal nestri vivi, come, par esempli, nacuarzisi de siarpe che un frut al à dismenteât su picjadôr di une scuele: ducj a podevin viodile. Ma la poete le à cjalade. ❚
Nelvia Di Monte, “Cun pàs lizêr”, Sequals, 2005Laurin Zuan Nardin
“Si è sfantât dut il grîs tal ajar / clip, scuasi di viarte, rais dolz / nus cjarinin di schene, a sburtin / in devant la nestre ombrene / a scuindisi tes crepaduris / di antighis pieris, a distrigâsi / des radîs di un vencjâr bandonât / in gnots di plene”.


text:
La lûs cjalde dal ultin Istât e bateve cuintri dai scûrs sierâts inte ore plui ferbinte dal dì. Difûr si sintive dome che la vôs mate e incjocade di cjalt des cialis. Abandonade la place, deserte la strade. La citât si jere svuedade in chel rituâl coletîf e mat, la transumance malade e stagjonâl che e passe cul non di “vacance popolâr”, l’ultin Esodi. Scugnî lâ, scjampâ vie de vite di ogni dì al deventave cuasi un imperatîf. Nol impuartave dulà: bastave cjamâ su la machine famee e vistîts e po dopo lâ vie. Dismenteâsi di dut: agjende, impegns, telefonuts, amîs. E, par une femine come jê, la spese, il meti sù alc pe cene, la cjase di tignî nete. Chest colp, jê e veve decidût di scjampâ intune altre forme, mai prime sperimentade. Che la sô int e les pûr a cueisi a Lignan o a Bibion: jê, finalmentri libare, e sarès restade di bessole, a cjase, parone dal so timp. Dal so cuarp e de sô fantasie. Siore de sô vite, daspò tancj agns di matrimoni e di un servizi di massarie cun turni continuatîf a pro di ducj fûr che di se. Al jere un pôc che si insumiave di cambiâ, di fâ un mateç, di sintîsi vive. E si sintive ancjemò pronte a gjoldi cence jessi obleade a fâ nissune rinunzie. Al jere rivât il moment di dî vonde, e vonde di cûr. Cremis, sdraie, savalon, casin cu lis musichis di discoteche su la splaze e la malegracie dai vicins di ombrelon a saressin stâts un probleme dome che lôr. Par se, chest an, jê e domandave di podê ancjemò decidi par so cont, ancjemò une volte. Par cheste reson, pôre e boreç si miscliçavin insiemi inte plee plui profonde dai siei pinsîrs e partint dal cjâf a corevin jù pe schene, intun sgrisul che i brusave sot de piel tant che une fiere rabiose. Intal zûc di clâr e di scûr, chê sospension cuintri nature i regalave ae sô imagjinazion fantasimis lizeris tant che un suspîr, a traviersâ il torment e la gjonde de spiete.
La spere dal orloi, chê piçule, e pontave sul doi, chê grande sul cuatri. Cjaldon e scjafoiaç. E sintive che une gote di sudôr i trimulave su la plee di un lavri. Planc, cu la ponte de lenghe e rivà a suiâle. E veve il savôr salât de trasgression. E si sintì tant che une gjate pronte a sgrifâ la sô bocjade di vite, gustantle planc intant che e jere ancjemò che e bateve sot de sô çate. Ancjemò dîs minûts e lui al sarès rivât. Cussì, jê e veve decidût. Jê e veve domandât. Plui che domandât, ordenât. Dopo agns di ubidience ai masclis di cjase: al pari, ai fradis, al om, ai fîs, finalmentri la decision e dipendeve dome che di jê. Pe prime volte i sarès tocjât a cualchidun altri di ubidî, di stâ al so zûc. E lis regulis lis veve scritis jê. La situazion e tacave a plasêi. Si jerin cognossûts par câs, cun chei argagns de ete moderne che a clamin “social”.
Une chat. Jê e veve sielzût il sorenon di Claudiana. I plaseve. Al sunave esotic, antîc, patronâl. Une femine che e à non Claudiana, e pensave, no covente che e domandi. E cjape la vite in bocje come che e fos une cjariese, le ten jenfri la morbidece dai lavris e la crudeltât dai dincj. Le supe planc, a voi sierâts, gustant la frescjece de rosade, cirint cu la lenghe il garp salvadi de scusse e, ae fin, dome cuant che lu decît jê, le smorsee, spietant dopo dal prin croc dute la dolcece de polpe. E par gjoldile fin ae fin, spudant la sepe cun sodisfazion in muse a cualchidun!
In chê sere dal prin contat, il lusôr clâr de schermade al zuiave cul so profîl di femine curiose. Isal pussibil inmagâsi di peraulis? Sunsûrs, siums peâts a di une forme pure, disincjarnade. Gnot daspò gnot, lu veve intorteât inte sô tele. Lui, disponibil al zûc, plui zovin di jê. Ancje cheste e podeve jessi une forme di dominance. La puarte no jere stade sierade a clâf. Al veve dome di vierzile. Le varès cjatade ferbinte, smaniose. Une divinitât di adorâ, presonîr e sclâf, juste il timp di un daspò misdì di Istât. (a.f.) ❚


text:
Di un probleme ae çate al record in mont: interviste cun Thomas Colussa, che cul so Numb al sta pontant al record di altece lant sul Mont Blanc
O vevi za intervistât Thomas Colussa, 40 agns, un pâr di agns indaûr. In chê volte al jere un “furlan a Milan” e al faseve il personal chef. Di profession cogo, cumò al sta deventant famôs par une biele storie di amicizie fra om e cjan, inviant un progjet dutun cul sô lôf cecoslovac di non Numb, adotât un an fa.
__
Thomas, ti vevi lassât che tu jeris un “personal chef”: ce fâstu vuê?
Finide chê esperience, daspò finît il lockdown o ai fat la stagjon estive a la Elbe, finide chê a Sapade e Siene, e cumò o fâs il chef a Livigno intun albierc a 4 stelis cun spa, a cjâf di un team di 9 personis.
__
Ma cumò tu sês in compagnie…
Eh sì: o ai adotât Numb, un lôf cecoslovac, il plui piçul di une biele covade di sîs cjanuts. Al jere restât l’ultin: nissun lu voleve parcè che si jere fat mâl intune çate zuiant cui siei fradis. Al someave adiriture che forsit nol varès mai rivât a tornâ a cjaminâ ben. Jo lu ai cjolt istès e mi àn conseât di fâi fâ esercizi par rinfuarçâi la muscoladure. In chel periodi o jeri a Sapade, la matine o fasevi alenament di corse e cussì o ai tacât a puartâmal daûr. Po dopo, o vin provât a fâ cualchi percors di mont, il prin ripâr, po dopo simpri plui adalt.
_ Parcè Numb di non? Il gno grup rock preferît a son i Linking Park e tal lôr disc Meteora la cjançon plui rapresentative si clame Numb. E duncje lu ai clamât cussì. Il biel al è che “numb” al vûl dî alc tant che “indurmidît”, e invezit o pues sigurâ che lui al è dut il contrari!
__
E duncje ti è vignût iniment di fâ un vêr e propri progjet…
Al è sucedût che a un ciert pont o jeri a Siene, e o ai viodût che Numb nol jere plui lui: si jere studât. O ai capît che i mancjavin lis monts. E cussì o ai molât chel lavôr e o ai acetât une propueste a Livigno. In chel periodi o ai seguît la storie di Nepal e Andrea, il cjan e l’om che a àn il record di un cjan puartât plui adalt, lôr a son lâts sul Monte Rosa. Mi soi studiât il lôr câs e mi è vignude la voie di provâ ancje jo cun Numb. A Livigno a àn i “Nos 3000”: 10 monts sore dai 3.000, un percors che tancj a fasin. Cuant che tu rivis insom di une, al è un QR code par regjistrâ la imprese, si vincin ancje premis… e cussì mi è vignude chê di provâ a fâlis cun Numb e inviâ il progjet Walking Wolf, un tour pes monts de Italie e cul obietîf finâl di bati il record di Nepal e Andrea, rivant insom dal Monte Bianco. In Setembar o vin finît i Nos 3000, cumò o stin fasint un tour cun Alps, Dolomitis e Apenin. Finide cheste tirade, o fâs operâ Numb ae çate, cumò che si è rinfuarçât, par cirî di risolvi une volte par dutis il so probleme.
__
Sêstu un espert di mont? Vâstu di bessôl o ti fâstu judâ?
No, o jeri te scuadre regjonâl di schi, ma la mê esperience di mont e finive cun chel. Cualchi volte o lin bessôi, cualchi volte compagnâts di une vuide: a seconde dal impegn. Mai meti sot gjambe la mont: plui di une volte o sin tornâts indaûr e mi soi studiât miôr il percors prime di fâlu ancjemò. O volarès ancje marcâ che dopo cheste esperience mi soi rindût cont che lâ in mont cul cjan no je une limitazion ma un valôr in plui: si va sù cuntun amì.
__
Ce canâi di comunicazion dopristu pal progjet?
Tal imprin o ai doprât i social, e jere la robe plui semplice. Cumò o varai di fâ ancje un sît, fra lis mil robis che o ai di fâ. Par intant o dopri Instagram, cuntun profîl dal progjet Walking Wolf Tour, il profîl “personâl” di Numb (al rît ndr) e il gno. Po dopo, o sin tant seguîts su Tik Tok, o vin passe 26.000 follower. Su Tik Tok la comunicazion e je plui gaiarine e lizere: lis robis specifichis su la mont a àn mancul like, su Instagram si fâs plui il pont su ce che o stin fasint. Dut câs, al è un biel impegn, no rivi nancje a meti sù dut il materiâl che o ai, e mi coventarà cualchidun che mi dedi une man.
__
Tu puartis simpri insom la bandiere dal Friûl…
Sigûr! E di fat a Livigno mi soi fat cognossi ancje par chel.
__
Cui ti aial judât te imprese?
La iniziative e je tacade autofinanziade e cul jutori di cualchi sponsor tecnic che mi davin materiâi. Par esempli, la bandiere che si diseve me à dade la Friûlpoint, cun ancje altre robe , come la bandane/scjaldecuel dal Friûl che o met simpri lant sù. Cualchidun mi à dât in maniere spontanie une ufierte traviers dai canâi social. Cumò si stan svicinant ancje sponsors par meti un francut par fâ la ultime part dal tour e pal record.
__
Ce rispuestis âstu vût ae tô iniziative?
E je stade une grande rispueste di bande dal “popul dal web”, e cumò ancje di bande dai media tradizionâi. Un biel sburt lu à dât un articul vignût fûr sul Corriere Milano, che mi à puartât gnûfs followers sui mei canâi social e altris intervistis di bande di altris sîts e ancje de television locâl.
__
Un grant sucès: “al tire plui un pêl di cjan…”.
Si pues propit dî (al rît). Une robe che mi à fat tant plasê e je che cumò lant ator nus ricognossin. In chei dîs ca o jerin a San Vît (dal Cjadovri, ndr) e tante int mi à fermât. Ti fasin i compliments, adiriture ti ufrissin di bevi. Propit biel.
__
Cualis sono lis prossimis tapis?
Cumò ai prins di Novembar o fâs fâ la operazion a Numb e fin in Fevrâr o starìn cuiets. Dopo o tacarìn la preparazion par tentâ il record, in Primevere. ❚
:::::::::::::::::::::::::::::::::::::::::::::::::::::::::::::::::::::::::::::::::::::
FOCUS. Record: i cjans plui vecjos
A proposit di cjans protagoniscj di record, cuâl isal il cjan plui vecjo tal mont? Propit chest an e je muarte Pebbles che e jere al moment la cjice plui vecje dal mont, daûr dal Guinness dei Primati. E jere une fox terrier toy, che nus à lassâts a cinc mês dal so vincjesim tierç complean. Lu àn anunziât i parons Bobby e Julie Gregory di Long Island (Usa). Nassude ai 28 di Març dal 2000, e à vût 32 piçui cul so compagn Rocky, che al è muart intal 2016.
◆ Il record assolût di longjevitât lu à però un australian cattle dog di non Bluey che al è rivât ae etât di 29 agns e 160 dîs, murint intal 1939. Al secont puest un beagle di non Butch muart a 28 agns; tierç un pug di non Snookie, muart in Sudafriche ae etât di 27 agns e 284 dîs.
◆ Diviers istitûts di ricercje a àn tirât dongje dâts statistics par capî cetant che al vîf un cjan vuê, concludint che la vite medie dai nestris amîs a cuatri gjambis si ateste plui o mancul tor dai 12-13 agns. In ogni câs, a son di fâ lis diferencis oportunis su la base de taie e de raze: al è confermât che i cjans di taie piçule a àn une vite medie di durade plui grande, e i cjans miscliç di razis a risultaressin gjoldi di une spiete di vite plui lungje. Il Chihuahua e je risultade jessi la raze che e vîf di plui: al passe cun facilitât i 15 agns di etât e al pues rivâ ancje fin a 20. ❚
::::::::::::::::::::::::::::::::::::::::::::::::::::::::::::::::::::::::::::::::::
LINK & LEAMS
Si pues seguî lis impresis di Numb e Thomas su Instagram cirint il profîl walkingwolf_official, numb_the_wolf e colussa_thomas. Su Tik Tok lait a cirî tommy_colussa. ❚


text:
Interviste a Cristiana Compagno, dal Friûl la prime retore femine in Italie
Cuant che e je deventade retore de Universitât dal Friûl Cristiana Compagno, dongje dai discors uficiâi, e à vût dit: «Mi sint une puartadore cjargnele». Par une come jê, che e dopre lis peraulis in maniere une vore resonade, «chê declarazion e marcave un pont clâr: no jere le prime volte che lis feminis te storie dal Friûl e sielzevin di puartâsi su la schene un pês une vore penç benefizi de lôr comunitât. Chescj esemplis di concretece, di fuarce e di determinazion che dutis lis feminis furlanis a puartin dal lôr Dna nus puedin judâ a cjapâ cussience dal fat che la nestre identitât no je dome masculine, ma ancje, e in cierts moments soredut, feminine».
Ma in ce stât ise la situazion des feminis vuê in Friûl?
A son scûrs e lusôrs insiemit. In realtât par rivâ ai nivei des nazions plui evoludis di Europe in chest setôr o vin ancjemò tant ce fâ, ma di chê altre bande tal stes timp par tantis resons o sin un model pal rest de Italie. No a câs la Universitât dal Friûl e je stade la prime in Italie a sielzi une femine come me tant che retore.
Jê e je stade la prime retore femine di Italie, ma no son masse lis feminis che inte nestre Regjon a ocupin posizions diretivis …
In chest moment storic la partecipazion des feminis al marcjât dal lavôr e sta cambiant. A son simpri di plui lis zovinis che a studiin e che si preparin in maniere di jessi buinis no dome di davuelzi funzions operativis, ma ancje mansions diretivis. Par esempli, cjapìn la Universitât dal Friûl: lis matriculis che nus sielzin par perfezionâ i lôr studis a son il 54 par cent. A son pocjis lis facoltâts che a restin a maiorance masculine: Inzegnirie, Matematiche, Siencis. Ma za a Medisine lis feminis iscritis a son plui dai oms. E in dutis chês altris no je storie: e no dome pes iscrizions, ma ancje pes laureis. I oms a bandonin plui dispès i studis e invezit lis feminis a rivin dapît prin, cun plui frecuence e cun valutazions plui altis.
E dopo?
Il probleme al è il dopo. No si sa parcè che chescj “çurviei colôr di rose” no cjatin maniere, sul marcjât dal lavôr, di vê stessis possibilitâts di fâ cariere rispiet ai oms. O miôr, il parcè si cognòs ma no si fâs vonde par mendâ cheste situazion.
Cuale ise la reson? Dome lis cuistions leadis ae maternitât o isal alc di plui struturâl?
Par sigûr la problematiche di une mancjance totâl di cualsisedi politiche di conciliazion jenfri lavôr e famee e va drete al cûr des feminis, che a finissin par considerâ il dedicâsi ai fîs un dovê e il lavôr une colpe. Al è un dât di fat che a coventaressin robis tant che i nîts, la scuele a timp plen, une politiche dai redits che e ledi a incentivâ la famee e no a penalizâle. Ma nol è avonde. Di fat, dongje di condizions obietivis di dificoltât, si scuen tignî cont dai frens che la femine e à incorporâts dentri di jê. Lis feminis a son, par cussì dî, programadis par jessi operativis, ma la lôr educazion di solit e frene la energjie feminine parcè che no considere mai la eventualitât di indreçâlis ae leadership.
Duncje ce covential par deventâ une femine “leader”?
Al è un percors a ostacui. Par rivâ adore a fâsi valê une femine e à simpri di fâ plui fature di un om. E à di fâ il 120 par cent par dimostrâ di jessi ae altece. E à di sopuartâ stress e discriminazions, e al è normâl che tantis a rinunciin a cheste sfide.
E chest ce compuartial a nivel di sisteme?
Che i sistemis economics e culturâi dulà che lis feminis no dan il lor plen contribût a son sistemis plui puars. A àn di fat un potenziâl grandonon che, par dutis lis resons che o ai cirût di spiegâ, al finìs par lâ straçât. No si trate duncje dome di une cuistion di civiltât, ma par me che o insegni Economie al è un esempli di cemût che un sisteme nol rive a logâ in maniere eficiente lis sôs risorsis. E nol è a câs che se si fevele di macroeconomie ducj i studis a considerin che rivâ ai obietîfs di Lisbone, ven a stâi tocjâ il 60 par cent des feminis ocupadis, al fasarès cressi il nestri Pil dal 7 par cent. La femine no prodûs dome ricjece civîl, ma ancje economiche.
Ma ise cualchi carateristiche feminine in particolâr che le à judade intal so lavôr di retore?
Jo no esalti par definizion il gjenar feminin. No crôt che une femine e vedi di jessi par fuarce miôr di un om. Dut câs a son tal caratar de femine peculiaritâts che a permetin di davuelzi une vore ben un rûl di guvier di struturis complessis. La femine e je pragmatiche e “multitasking”, ven a stâi che e je buine di frontâ insiemit intal stes timp tantis cuistions viertis. Altri che “agnul dal fogolâr”: i studis internazionâi a mostrin cemût che tantis multinazionâls si son afidadis a dirigjentis feminis propit pe lor sensibilitât di contest e pal fat che a rivin a stâ daûr a tancj obietîfs e a puartâju insom ducj.
Ma parcè il feminisim no isal deventât un model ideal? Cemût mai isal muart?
Si è tratât di un moviment che al jere insuazât intune epoche di grant rignuviment sociâl e ideâl, dulà che par afermâ une gnove posizion de femine inte societât si à doprade la cuintriposizion di gjenar. Tai agns seguitîfs lis robis a son gambiadis. E je stade une evoluzion che e à puartât lis feminis a jessi cussientis de lôr paritât cul om, e a no cirî plui la cuintriposizion, ma la integrazion cui oms.
Ma cemût si fasial a vê plui feminis tai puescj di vuide de societât? Lis “cuotis pes feminis” coventino o no?
Jo o soi stade la prime retore femine in Italie ma se o ves vût di jessi elete intune “cuote” parcè che o jeri femine no mi sarès nancje candidade. No crodevi a chest imprest di selezion che, o pensavi, al è une agjevolazion cence merit. Tai ultins agns dut câs o ai gambiât idee, parcè che o viôt che ancje se la robe e je sbaliade, nus jude a acelerâ procès une vore lents come chel de presince feminine tai cda des societâts publichis o di capitâi cuotadis.
Duncje l’esempli al jude a stiçâ i procès?
O fâs il câs de mê elezion a retôr. In Italie a son Universitâts cetant plui vecjis e preseadis di Udin, ma e je stade la nestre la prime a dâ fiducie a un retôr femine. E cumò o sin in trê, parcè che il gno esempli al à coventât a cunvinci che no son dome i oms a podê vuidâ un ent cussì e che no si à di vê pôre a afidâ aes feminis posizions di grande responsabilitât. Inte tornade di elezions di retôr che e vignarà a son cetantis di plui lis candidadis a retôr e il numar al larà a cressi. Il câs Udin al à discjadenât un procès emulatîf. Par chest a coventin plui feminis in puescj di guvier: a son modei che a sburtin lis zovinis a studiâ, preparâsi e combati par mostrâ ce che a valin. A mostrin che si pues vê risultâts e che il mont nol è dome dai oms.
Alore l’avignì al è des feminis?
L’avignì al è des personis preparadis, feminis o oms che a sedin. Ma cumò lis feminis no rivin a jentrâ tal marcjât dal lavôr e permeti la lôr partecipazion al è interès di ducj. La nestre societât furlane e taliane no pues privâsi di chestis inteligjencis. No vin dome i çurviei che a scjampin, ma ancje chei che o sotvalutìn, e dâur dignitât al darà risultâts par ducj. ■
Walter Tomada
DI BESSÔI – FEMINIS. Femine e leader, un binomi inmò dificil............
Interviste a Cristiana Compagno, dal Friûl la prime retore femine in Italie


text:
Romanini prin in tre riis
Un dai nestris contecurtârs al à vinçût il premi di «In trê riis», concors leterari par un romanç par furlan di non plui di 180 batudis, riservât a concorints cun mancul di 35 agns e rivât ae seconde edizion. Il vincidôr jenfri i siet finaliscj segnalâts al è stât difat Christian Romanini cul test intitulât «Un altri carnevâl».
Ve chi il test dal “mini romanç”:
«Lui le cjalâ. Jê, sbassant i voi, e sintive cressi chel sintiment che i scjaldave il cûr. E di lontan i fûcs dai palaçs dai siôrs a inluminavin la gnot de Joibe grasse dal 1511»
Compliments a Christian (te foto parsore la premiazion: Chris al è chel plui grues di ducj ;-D) di bande di dute Contecurte! Ogni tant cualchidun al proteste parcè che achi no si permet di doprâ plui di un tant di batudis. Viodeiso che a alenâsi cussì al covente a alc? 😉


text:
23 di Fevrâr
Il 23 di Fevrâr e je la 54° zornade dal Calendari Gregorian. A mancjin 336 zornadis pe fin dal an (337 se l'an al è bisest).
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1455 - Date tradizionâl de publicazion dal prin libri stampât: La Bibie di Gutemberg.
- 1836 – Tal Texas scomence la bataie di Alamo.
- 1898 - Émile Zola al va in preson par ve scrit il famôs “J'accuse” cuintri l’antisemitisim dal guvier francês tal afâr Dreyfus.
- 1903 - Cuba a fite la Rade di Guantanamo ai Stâts Unîts "in perpetui".
- 1917 – A tache la rivoluzion russe.
- 1919 - Benito Mussolini al fonde il Partît Fassist.
- 1945 – Te isule di Iwo Jima a ven fate le famose foto dai marines merecans che plantin le bandiere.
- 1945 – Le capitâl des Filipinis Manila a ven liberade dai merecans.
- 1981 – In Spagne Antonio Tejero al cîr di fâ un colp di stât. Il re Juan Carlos si oponarâ
- 1991 – Te prime vuere dal Golf i soldâts merecans a jentrin in Iraq de Arabie Saudite.
- 1998 - Netscape Communications Corporation al fonde mozilla.org, par dirigi il disvilup open source dal browser Mozilla.
Nassûts vuê[cambie | modifiche il codiç]
- 1883 - Victor Fleming, regjist merecan († 1949)
- 1929 - Alexius II., patriarcje ortodòs di Mosca e di dute le Russie.
- 1939 - Peter Fonda, atôr merecan.
- 1954 - Viktor Yushchenko, politic ucrain.
Muarts vuê[cambie | modifiche il codiç]
- 1821 - John Keats, poete inglês (n. 1795).
- 1855 - Carl Friedrich Gauss, matematic, astronom e fisic todesc (n. 1777).
- 1965 - Stan Laurel, atôr inglês (n. 1890).
- 1990 - José Napoleón Duarte, president di El Salvador.
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- Guyane - Fieste nazionâl.
- Russie – Zornade dai difensôrs de patrie (a jere le zornade de Armate Rose).
Religjosis[cambie | modifiche il codiç]
- San Lazar
- San Milo
- San Policarp vescul


text:
Tant che in Italie ancje in Slovenie, dulà che al è in vore un sisteme proporzionâl cun nivel di sbarament al 4%, lis ultimis elezions parlamentârs dai 3 di Jugn a àn evidenziade une grande framentazion dal vôt: nûf il numar record des formazions politichis che a son jentradis in Parlament. La vitorie relative e je lade al Partît democratic sloven (SDS, partît di centridiestre) di Janez Janša, che al è stât za dôs voltis prin ministri.
Il so partît al è rivât cuasi al 25% dai consens, otignint cuasi il dopli dai vôts de Liste di Marjan Šarec, new entry de politiche statâl (Šarec, sindic di Kamnik, al è stât l’aversari principâl di Borut Pahor aes ultimis presidenziâls slovenis) e cumò seconde fuarce slovene politiche cul 12,6%. A lâ daûr, cun risultâts tra il 9 e il 10%, i Socialdemocratics, SMC (partît vuidât dal ultin prin ministri Cerar che cuatri agns indaûr al veve otignût il 34,49% dai consens) e la çampe. A son jentrâts in Parlament ancje NSi (Gnove Slovenie – Democrazie cristiane), SAB, il partît di Alenka Bratušek, prime prime ministre femine slovene, il Partît dai pensionâts DeSUS e il Partît nazionâl sloven SNS. La afluence al vôt e je restade sot dal 53%.
Janša però dificil che al rivarà a formâ il Guvier, viodude la no disponibilitât di cuasi dutis lis fuarcis politichis a colaborâ cun SDS. Al varès pussibilitât plui grancj Šarec che al è daûr a tentâ cu la proprie liste di formâ une coalizion di centri cun SD, DeSUS, SAB, SMC e NSi (che però al è daûr a tratâ ancje cun Janša). Il prin risultât concret e je stade la elezion a president dal Parlament dal leader di NSi Matej Tonin (al è stât votât ancje di SDS e SNS e al à racuelt 80 vôts su 90).
In ogni câs, ancje dopo doi zîrs di consultazions dal president sloven Borut Pahor cui cjâfs grup, al moment di lâ in stampe, une maiorance parlamentâr in Slovenie no je. Pahor al sarès intenzionât a chest pont a segnâ tant che mandatari il vincidôr relatîf des elezions Janša, che però cence la garanzie di podê otignî la fiducie nol acetarà la incarghe (cumò al pues contâ dome su 35 vôts). Al podarès a chel pont tocjâi a Šarec, se al vignarà firmât intant l’acuardi par un Guvier di centri.
Dal gnûf Parlament a fasin part ancje i rapresentants des dôs comunitâts nazionâls ongjarese e taliane che a àn dirit al seç garantît. La comunitât taliane e à elet Feliç Žiža, diretôr sanitari dal Ospedâl gjenerâl di Izola e vicesindic de citât, chê ongjarese invezit Ferenc Horvath, president de Comunitât Autogjestide de Nazionalitât Ongjarese dal Pomurje. Par ce che al tocje la rapresentance feminine, tra i novante gnûfs parlamentârs dome 22 (il 24%) a son feminis, 4 agns indaûr a jerin 32. Il parlamentâr plui vecjo al è Peter Jožef Česnik (classe ’45) di SAB, chê plui zovine (28 agns) e je invezit Jerca Korcˇe di LMŠ; de classe ’90 al è ancje Žan Mahnič di SDS. ❚
Tjaša Gruden
SLOVENIE. Viers l’incaric a Janša pal gnûf Guvier............
Tant che in Italie ancje in Slovenie, dulà che al è in vore un sisteme proporzionâl cun nivel di sbarament al 4%, lis ultimis elezions parlamentârs dai 3 di Jugn a àn evidenziade une grande framentazion dal vôt: nûf il numar record des formazions politichis che a son jentradis in Parlament. La vitorie relative e je lade al Partît democratic sloven (SDS, partît di centridiestre) di Janez Janša, che al è stât za dôs voltis prin ministri.


text: Joibe ai 21 di Avrîl 2016, il dean dal moviment civic culturâl alpin-adriatic dal Fogolâr Civic e dal circul universitari furlan de Academie dal Friûl, prof. Alberto Travain, e i conseîrs movimentâi gjeom. Sergio Bertini e tenôr Gianfranco Savorgnan a son stâts te Sale dai Riceviments dal Comun di Udin al ultin zîr citadin di voris dal pont “partecipât” de formazion dal Plan di Paisaç pal Friûl Vignesie Julie, alì che a àn puartade la idee che e covente une “educazion” sociâl inclusive su la identitât storiche dal teritori e la cunvigne civîl, oltri che un ciert “incitadinament” de mentalitât dal puest.


text:
Cussì Vignesie e à mudât une tiere di incuintri
intal so confin periferic plui margjinâl
Jenfri dutis lis comunitâts furlanis, chê di Prate e dimostre une capacitât di resistence straordenarie, tant che ai 23 di Setembar dal 1419 lis trupis dal gjenerâl comandant dai Venezians Arcelli a vegnin blocadis propit de resistence eroiche di chest cjistiel, difindût dal cont Nicolau e dal nevôt Vielm. Dentri dai muraions e je rivade ancje une compagnie di soldâts ongjarês par puartâ il lôr jutori ae citadinance. Pe ocasion, a vegnin tirâts sù pâi di len, in maniere di rinfuarçâ il zîr de difese cjastelane. Purtrop, la nature e scombat de bande veneziane: un timpat di ploie intense al contribuìs a inagâ lis campagnis, tant che une gruesse imbarcazion cu la bandiere di Sant Marc e rive a fâsi simpri plui dongje, passant di chê altre bande dai pâi e favorint in cheste maniere la invasion de citât e dal so cjistiel. Prate, la ultime citât dal Patriarcjât ancjemò in pîts, e je obleade a declarâ la sô rese. Il cont Nicolau al rive a parlamentâ cul gjenerâl Arcelli: i citadins a podaran meti in salf i lôr bens, e ancje la int e sarà sparagnade. Ma par dâ un esempli trement, la citât che e à olsât tignî alt il cjâf cuintri dal Dôs di Vignesie e paiarà cu la distruzion totâl. Prate e ven savoltade, sdrumade, scancelade de cjarte gjeografiche dai gnûfs parons, che a mostrin dal moment cuale che e je la lôr muse. La famee nobiliâr e sarà obleade ancje a abandonâ la sô tiere, condanade ae pene crudêl dal esili. Jenfri Zenâr e Fevrâr dal 1420, ancje il Patriarcje Ludwig von Teck al bandone lis sôs posizions: no cu la intenzion di scjampâ, ma intal ultin, disperât proponiment di meti adun un gnûf esercit imperiâl e di tornâ a combati al so comant par butâ in aghe i Venezians. Inte Vierte di chel an sacramentât, i soldâts de Serenissime a rivin a tignî bot su dutis lis concuistis militârs organizant une maie strategjiche dure di sfantâ. Cun di plui, a rivin a imponi un at di ubidience e di fedeltât ancje a chê cubie di feudataris che prin si jerin simpri declarâts a pro dal Patriarcje. Un tradiment che nol podarà mai jessi dismenteât. Cussì e je propit la fin. Tristan Savorgnan, il trist Tristan, al ricêf tes sôs mans la rese definitive de citât di Udin. Si è ai 4 di Avrîl dal 1420, te zornade dal Vinars Sant. La Vie Crucis dal Friûl e coincît cun chê dal Crist. Tradide, vendude, inclaudade, ancje le Patrie e va incuintri al so destin. Doi mês dopo, ai 6 di Jugn, il Savorgnan al jentre in citât celebrant la sô glorie. Su la piche dal cuel e svintule la bandiere de sô cjasade, dongje dal Leon di Sant Marc. La Patrie dal Friûl e je muarte, colade in maniere definitive intes mans dai Venezians e dal lôr manigolt. Al è un aspiet di dute la facende che par solit nol ven mai cjapât o esaminât sot de prospetive juste, e che in cheste ocasion invezit mi plâs rimarcâ: la dominazion di Vignesie, propit come plui tart chê taliane (1866, e 1919 pal Friûl Imperiâl) e à trasformade la nestre Patrie intune tiere di confin, cuant che invezit prime e jere simpri stade une tiere di frontiere. La nestre storie, di simpri e je stade orientade intune dimension europeane, cetant siore di intersezions e di sfumaduris, cancar e cerniere di lenghis, sensibilitâts e culturis diferentis. Cumò, invezit, e ven mangjade intun bocon e glotude intune dimension diferente, che le mude – di chê posizion centrâl che à gjoldût par miârs di agns – intune perifarie estreme. La frontiere e ven scjafoiade e obleade a jessi domade, umiliade e impresonade intun confin. Al podarès someâ che confin e frontiere a sedin doi sinonims, invezit a rapresentin doi concets dal dut diferents. Parcè che se la frontiere e vîf la sô complessitât che si insiore cu la stratificazion e la diversitât, là che la cifre fondamentâl e reste simpri la pluralitât, la diference, la intersezion, il confin al contrari al è une crevadure artificiâl, volude simpri di lontan, pretindude di altris che no àn nuie a ce fâ cul popul – o miôr cui popui – che a vivin su la sô tiere feride e savoltade. O crôt di podê confermâ duncje che, se il nestri Friûl in dute la sô storie passade al à incjarnât in maniere perfete il profîl de frontiere, daspò dal 1420 al sperimente pe prime volte la tristerie dal confin. La complessitât des jurisdizions, lis competencis feudâls, lis comunitâts, i privileçs eclesiastics: dut al ven sdrumât e masanât. E tache une gnove ere. E se il bon timp si lu viôt de buinore, alore la prevision e je dome chê de tampieste. ❚
CE CHE O VIN PIERDÛT. La eroiche resistence de comunitât di PrateAgnul Floramo
Cussì Vignesie e à mudât une tiere di incuintri


text:
Interviste a Ottaviano Cristofoli,
ideadôr e diretôr dal conciert
che il Fogolâr Furlan al à ufiert par dâ
il bon acet ai confradis impegnâts tes Olimpiadis
La edizion numar 32 dai Zûcs Olimpics, tormentâts de pandemie, e je scomençade a Tokyo cuntun event che al à fat grant scjas e che al à mostrât pardabon cemût che i furlans, cuant che a vuelin, a son bogns di passâ parsore di ducj i ostacui e des dificoltâts. Par dâ il bon acet ai atletis furlans e ancje al rest de patulie taliane, il Fogolâr Furlan di Tokyo – in colaborazion cul Ent Friuli nel Mondo – al à organizât un conciert che pes restrizions anti Covid si è tignût cence public, ma che al è stât sparniçât par dut il mont midiant di internet. Merit dal contribût di tancj sogjets: Regjon Friûl-Vignesie Julie, Turismo Fvg, Comun di Udin, Fondazion Friuli, Coni, Tv Man Union e SimulArte. Ma soredut di un zovin furlan di Tavagnà che al vîf e che al lavore di 12 agns in Gjapon, dulà che al è deventât anime dal Music System Italy-Japan. Si trate di Ottaviano Cristofoli, la prime trombe de Japan Philarmonic Orchestra, un solist e diretôr di orchestre che al è un dai svants che a tegnin alt il non dal Friûl ator pal mont e che pe ocasion al è stât bon di meti in vore un program musicâl di gale: tacant de Fanfare Olimpiche di John Williams, par lâ indevant cun altris tocs di Giovanni Gabrieli, Marco Maiero e, a sierâ, la cjantose “A planc cale il soreli”, l’Ensemble dal Music System al à maraveât i scoltadôrs pe cualitât des sôs esecuzions.
__
Ottaviano, cemût ise nassude la idee?
Za l’an passât al veve di jessi fat chest biel conciert. E veve di jessi une grande fieste, che e veve di tignîsi al Istitût Talian di Culture: a vevin di jessi ospits i atletis e lis rapresentancis sedi sportivis che diplomatichis, ducj in sumis. Purtrop al è sucedût ce che al è sucedût, e lu vevin scancelât, ma chest an lis Olimpiadis si son fatis e alore nus è someât biel rivâ adore a recuperâ cheste biele idee par dâ il benvignût ai atletis. Il dut si è trasformât intune ocasion par promovi il Friûl cu la scuse des Olimpiadis, e a son stadis tantis lis manifestazions di interès pe nestre culture che o cirìn di tignî vive plui che o podìn.
__
Ma cemût vivino alì in Gjapon cheste grande manifestazion?
Disìn che i zûcs a son stâts un argoment incandessent. Si pues dome imagjinâ i bêçs che a son stâts spindûts e l’impat che su la opinion publiche al à vût il no vê il vuadagn in tiermins economics che ducj si jerin figurâts. Une part dai gjaponês e diseve “No stait nancje a insumiâsi di fâ lis Olimpiadis”, chei altris invezit a àn osservât che i bêçs aromai a jerin stâts za spindûts e che ae fin davuelzilis al jere cuasi doverôs. Dut câs, achì al è ancjemò un argoment divisîf. Si è ducj contents parcè che il sport al è biel pai atletis che a puedin batisi e cirî la vitorie, ma il sens di dute la operazion, de sô oportunitât e di ce che al restarà al fâs une vore discuti. L’argoment al è sufiert, e plui di dut al prevâl il marum par vê pierdude une grande ocasion.
__
Dut câs, ce fasêso in chescj dîs: rivaiso a viodi lis garis? Ce esperience ise?
Flavio Parisi, il president dal nestri Fogolâr, al sta curant un podcast dì par dì par fâ capî cemût che la robe si viôt di chenti, ma disìn che inte nestre vite normâl nol cambie propit nuie. Se cualchidun al pense che il Gjapon si fermi par cjalâ lis Olimpiadis, al vûl dî che nol cognòs il Gjapon… Nol è nissun impat su la dimension cuotidiane. Cun di plui, lôr a son confinâts inte citât olimpiche e par nô al è come se lis Olimpiadis a fossin di une altre bande.
__
Trope int tirial dongje il vuestri Fogolâr?
Prin de pandemie i socis atîfs a jerin une ventine ma il virus al à fat sierâ dut e achì di nô nol è stât nissun “libera tutti”. La robe si è smolade, ma no si pues metisi a organizâ iniziativis cun events di riclam. La veretât e je che o stin spietant che il Covid al finissi di fâ dams par fâ la conte e capî cui che al è restât, cui che al è tornât, cui che al è rivât. In chest moment si cjatìn dome online e la stime no je facile.
__
Ma i furlans rivino in Gjapon par restâ? La tô esperience cemût ise stade?
Disìn che jo mi soi cjatât ben e o soi restât, come il president Parisi che al insegne talian te Universitât e al lavore ancje lui tal ambit de musiche insegnant ai cjantants. Chei altris a pontin a restâ magari par un an: ancje jo sul imprin o pensavi cussì, ma o soi chi di 12 agns e o ai metude sù famee. Intai nestris 7 agns di ativitât (Cristofoli al à fondât il Fogolâr di Tokyo cul president Parisi e cul professôr Shinji Yamamoto, grant amì de nestre tiere e de marilenghe, ndr) o vin dut câs viodût un ciert ricambi: la int si sposte une vore. Tokyo e je une metropoli che e à tant di ufrî ma nol è nancje simpri facil adatâsi.
__
Ce dificoltâts sono a vivi in Gjapon? E ce oportunitâts si cjatino?
Culì cui che al rive si cjate di front un mont e un culture dal dut diferents, ancje se a dî il vêr dal pont di viste lavoratîf a son ciertis someancis, de etiche dal lavôr al rispiet des regulis. Al è un paîs che se tu lu capissis, e soredut se tu rispietis lis normis de sô comunitât, al è bon di dâti une sdrume di pussibilitâts massime se tu sês bon di fâ il to lavôr. E di colaborâ, come che o podìn fâ nô cul Friûl, mandant zovins a fâ esperience e organizant robis no facilis come chest conciert che in cussì pôc timp e cun chestis soluzions tecnichis si podeve organizâ dome ca.
__
Un consei par cui che al vûl vignî a cirî fortune a Tokyo?
Se si è ospits, bisugne capî lis regulis rigjidis, il mût di vivi e i costums une vore inlidrisâts di un paîs che al à une tradizion milenarie. Dut câs nol è di pensâ che i gjaponês a sedin sierâts. A son ospitâi e vierts, cun cui che al rive cun umiltât e voie di integrâsi. Se un al vûl vignî ca a imponi la sô maniere di viodi lis robis, par sigûr nol à capît nuie: un paîs cun doi mil agns di storie nol è a disposizion dal ultin rivât. Ma i furlans par solit no àn fastidi a rispietâ lis regulis e a rispietâ chei altris. O sin un piçul popul, ma che dentri al à tantis culturis e tantis lenghis che a àn simpri vivût insiemi cence conflits. ❚
INTERVISTE – I furlans di Tokyo e il sunôr dai ZûcsWalter Tomada
Interviste a Ottaviano Cristofoli,


text:
Cjase
Par cjase si intint une struture naturâl o une costruzion artificiâl doprade dal om par vivi e no cjapâ il vint, la ploie, il frêt e il cjalt. Une cjase e po tegni une o plui fameis e cualchi volte ancje animai, e po vê une jentrade par une o plui puartis e vê balcons, scjalis, implants e servizis.
StorieModifiche
Fin cuant che l'om al à scomençât a vivi su cheste Tiere e a fâsi une famee, al à simpri vût bisugne di une cjase dulà vivi, mangjâ, scjaldâsi e durmî.
Za lis primis popolazions de Mesopotamie e dal antîc Egjit si fasevin la cjase cui modons cuets tal fôr e le pae, o cun altris materiâls che cjatavin. Si podevin cjatâ za sedi abitazions par une sole famee sedi abitazions par plui fameis, cun tant di curtîl, e lûcs riservâts par lis feminis e la servitût.
La cjase inte antighe Grecie e scomence a cjapâ une identitât e une forme: fatis cul len, l'arzile e la pae, lis cjasis de antighe Grecie a jerin une vore diferentis: scuris e cence comoditâts pai puars, plui fuartis e fatis cu la piere par chei che podevin paiâ. La cjase greche e veve une plante retangolâr, un curtîl centrâl e plui stanzis.
La cjase de Rome antighe e jere plui o mancul come chê greche, e veve un o doi curtîi (clamâts atrium e peristilium) e veve une bande dulà l'om al podeve stâ cu la sô famee, e une altre bande par la vite publiche. Bisugne ancje dî che te antighe Rome, no ducj a vevin il stes tip di cjase: la int dal popul e leve a stâ intes insulae, cjasis popolârs che vevin pui plans e dentri no si podeve fâ di mangjâ e no si podeve piâ il fûc parcè jerin fatis di len e modon, e al jere facil che cjapassin fûc.
I senatôrs e la int dal podê e leve a stâ fûr de citât, tes villae, costruzions in piere in plene campagne, dulà che i siôrs no si fasevin mancjâ nuie.
Tal periodi de Etât di mieç la cjase torne a jessi une abitazion unifamiliâr, ma il vivi dal om si svilupe dentri dai monasteris e cjiscjei, dulà che il vivi e il lavorâ dal om si jere aromai spostât.
Intal Rinassiment si torne a un ideâl di cjase scuasit come chel de epoche romane, ma in cheste ete lis costruzions plui impuartantis a son di utilitât publiche: glesiis, palaçs dal Comun e puints a restin lis preocupazions principâls par chei che al timp a jerin clamâts a ocupâsi di architeture.


text:
Tal Otubar dal 2013 e je vignude fûr une ricercje di Elisabetta Farisco intitulade “Ricerca storica sull’ex macelleria già casa della Vicinia di Variano” (ed. Clape di culture “Patrie dal Friûl). Il test, te prime edizion par talian, al è un document che al à chê di fâ lûs suntun edifici storic di Varian, in comun di Basilian, prime che al sedi demolît. Chi o riproponìn la version integrâl voltade par furlan.
di Rem Spicemei
A no è justa, no, che dut al vedi di brusasi e sparì
ta chistu puòr paìs cristian.
(P.P. Pasolini, I Turcs tal Friûl)
Cjase Comunâl, o ben de Vicinie di Varian (1811-1818)
Su la mape dal Catast napoleonic dal 1811, tornade a fâ dai Austriacs sore mapis origjinâls de campagne dal 1809 (conservade li dal Archivi di Stât di Udin), intal sfuei che al rivuarde il Comun censuari di Pasian Sclavonesc, si pues viodi la mape di Varian inte sô armoniche rafigurazion a crôs.
Fig. 1: Mape napoleoniche di Varian (1811, Archivi di Stât di Udin)
Il fabricât censît cul n. 388 al è plaçât propit intal mieç de crosade, intal pont di dulà che si slungjin vie lis stradis : bande dal cjastielîr, lant a ovest, bande dal sît dal castrum roman, lant a sud, dulà che al è ancje il sît de glesie parochiâl.
Il regjistri zontât (Somarion n. 1683) nus dîs che e je proprietât dal “Comun di Varian” e che si trate propit de “Cjase Comunâl”, ven a stâi de cjase de Vicinie1, cuntune superficie censuarie di 10 centesims di piertie (100 m. cuadris, in cirche).
O sin intai agns (1809-1813) cuant che Napoleon, vint concuistât il Lombart-Venit, al pense a la sistemazion dal teritori danti une vieste aministrative gnove: ve mo che alore a son elimidadis lis Viciniis e, intal lôr puest a vegnin dadis dongje lis municipalitâts, i comuns.
Intal 1807 Varian al jere ancjemò Comun (il sindic al jere Carli Greatti), e al restà tâl fintremai al 1811, cuant che Pasian Sclavonesc (Basilian di cumò) al devente capitâl dal Comun, che al à dentri lis frazions di Visepente, Blessan, Orgnan, Varian, Vilevuarbe e Vissandon, e al è sot dal Dipartiment di Passarian.
Tal 1813 il Friûl, compagn dal Venit e de Lombardie, al vâ a finîle sot de Austrie.
Cualchi an daspò fate la mape napoleoniche, tal 1818, la Aministrazion austriache e dâ dongje il “Stât dai bens comunâi” de Provincie dal Friûl. La “cjase al n. 1”, che e corispuint al numar di mape censuarie 388, e risulte “di proprietât” de comunitât di Varian (2).
La Vicinie di Varian (XVI-XVIII secul)
Cence lâ a jentrâ inte storiografie, ancje bondante(3), che massime intai ultins decenis e à ricognossût lis comunitâts rurâls, dadis dongje magari in plui manieris in viciniis su dut il teritori european, in mont tant che in plan, come prime espression moderne di democrazie coletive, che dome il sisteme municipâl dal secul XIX al rivà biel planc a butâ jù.
Varian al à la fortune di vê e di tignî di cont un Archivi Parochiâl une vore siôr e ancjemò pôc scrutinât (4).
La esistence de antighe vicinie e je une vore ben documentade framieç de seconde metât dal Cinccent e la fin dal Sietcent midiant dai verbâi des assembleis, scritis simpri di un nodâr.
I “huomini di Commun” – il dean, almancul doi zurâts, e une desene di cjâfs di famee: Pascolo, Pontoni, Riva, Guerzo, Rosso, Urbano, Zuccato, ducj cognons che si cjatin ancjemò a Varian – si vevin “congregati ad sonum campanae more solito at vicinia dicti loci” (ai 30 di Jugn dal 1596), “ubi vicinia cogi consuevit” (ai 23 di Fevrâr dal 1568), “congregati (…) al loco solito della loro Vicinia” (ai 15 di Mai dal 1737) “inte publiche Vicinie di Varian (…) come vuê si à radunade la vicinie di chel Comun, cul avîs precedent e glon di Cjampane” (ai 12 di Jugn dal 1777). I motîfs par dâsi dongje a jerin i plui svariâts. Al podeve tratâsi di confinâ dai terens, de destinazion di capitâi “a pro’ e benefizio” de Glesie di Sant Zuan Batiste, che a jerin in dipuesit li dal Mont di Pietât di Udin par gjoldi dal interès.
Intal verbâl dai 12 di Jugn dal 1777, e dîs che i oms che si son cjatâts li de “vicinia di esso Comune” a son considerâts “rapresentanti l’intiero Comun di detta Villa”. Si à alore un’altre testemoneance, se e coventàs ancjemò, che i tiermins “Comun” e “Vicinie” a son sinonims.
“Di divignince antighe”. La Cjase de Vicinie no si vent (1841-1842)
O passìn la documentazion, sù par jù complete, conservade intal Archivi Comunâl di Basilian (buste n. 108, “Beni comunali”) su lis cuistions che in pôc timp (dal Novembar dal 1841 al Utubar dal 1842) a impegnin la Deputazion Comunâl di Pasian Sclavonesc in merit a la “cjase di proprietât di Varian al n. 388 de mape di Varian, di 10 decims, cul estim di 32,40 liris”.
Ai 29 di Novembar dal 1841, il Reâl Comissariât Distretuâl (Distret di Udin, Provincie dal Friûl, Ream Lombart-Venit), al scrîf a la Deputazion Comunâl riclamant une verifiche fate de Resonarie Provinciâl, dal an prime, dulà che si podeve viodi il prospet dai bens patrimoniâi dal Comun cul relatîf stât di utilizazion.
A son doi i fabricâts in cuistion: un al è chel di une cjase di Orgnan marcade cul n. di mape 692, chel altri fabricât al è il nestri cul n. 388 de mape di Varian.
“La Deputazion Comunâl – al scrîf il Comissari – e sarà di sigûr disponibile par dînus ce funzion che a varan par fitâlis in maniere regolâr, fale che no vessin di lâ a stâ dentri i Plevans o i Capelans pro tempore e in chest câs se par antighe costumance a vessin di vê za vût intal passât doprât chei fabricâts, e domandarà il consens superiôr in maniere che a puedin seguitâ a doprâju ancje pal avignî.
Se po no vessin di coventâ a pro dai Plevans o dai Capelans, e darà indaûr il capitolât de aste pe fitance di nûf agns”.
In cheste testemoneance di aministrazion serie, che e procure di fâ reonâ il patrimoni imobil che e je in possès, al salte fûr a clâr ancje il rispiet di vê in câs che si tratàs di une “antighe costumance”, che e vignarès a justificâ cence fal la mancjance dal vuadagn. Une maniere di fâ – ma al coventarès di lâ plui a font par podê dâ une conferme – che la Vicinie di Varian e varès vût lidrîs inte Parochie, e e veve cussì tante impuartance pe comunitât ancjemò inte metât dal Votcent, che e mostrarès il rispiet pai dirits des antighis costumancis.
Ai 3 di Zenâr dal 1842, i Deputâts Comunâi Antoni Pianina e Feliç Greatti a dan rispueste, avonde curte, al Comissariât Dipartimentâl, disint che la cjase di Orgnan al n. 692 “e covente di sei doprade par chê scuele elementâr”. Si slungjin impen par cjacarâ di chê di Varian cul n. 388 di mapâl disint che: “e je antighe, e à un local al plan tiere, no à teren difûr ator vie, fin cumò no je fitade, si pense che no puedi sei fitade cun vantaç pal Comun, e mancul ancjemò se si met in cont che par podê fitâle si varès di scugnî metii man intor”.
Stant che si trate di une cjase antighe, mâl metude e cence nancje un tic di tiere dongje vie, indi ven proponude “cun devozion (…) la vendite, robe che e sarà cetant miôr pal interès dal Comun”. Plui indenant, ma no tant, cuntune note datade ai 28 di Zenâr, de cjase si dîs che “no da nissun redit stant che no je fitade, mâl metude e piçule”. Par chel “ al pues tornâ cont di vendile”.
Ma no larâ a finîle cussì. La cjase e je antighe (e se e je definide cussì o podìn pensâ che la memorie de sô esistence e vadi indaûr almancul di doi secui), o imagjinìn che chel al sedi stât il sît dulà che si à davuelte la vite e la storie de piçule comunitât e, o disaressin vuê, al è probabil che e fos sintude tant che un patrimoni comun se, doi mês plui tart, ai 12 di Març dal 1842, il Comun di Pasian Sclavonesc al met a verbâl che “diviers Conseîrs a proponin che, impen di vendi la cjasute in cuistion, la Deputazion e meti fiers in aghe par viodi di rivâ a fitâle, se si cjate cui che al è interessât”.
Chê propueste e passe cun 18 vôts a pro e 6 contraris. Une note dal archivi, datade ai 7 di Avrîl, e marche che “cun grande maiorance di vôts al ven decidût di fitâle impen che no vendi la cjase”. Chê decision e je ritignude, di cui che al à butât jù la note, ”di vantaç (…) parcè che dopo dut e smicje a la conservazion dai bens comunâi, e e vûl ancje che a sedin doprâts cun profit”. Une idee une vore moderne e meditade.
E ven vierte alore la prcedure par fitâ la “cjasute comunâl di Varian” che, “fin cumò no à dât masse redit”. I Deputâts Comunâi Pianina e Greatti, interpelâts par fâsi dî “cetant che, secont lôr, si podarès tirâ dongje cul afit”, lôr a stimin che tignint in cont dal marcjât dai afits di Varian, il Comun al podarès rigjavâ 16 liris ad an (ai 7 di Avrîl dal 1842).
Ai 18 di Avrîl dal 1842, il perît public Luîs Novelli di Udin nus da une descrizion intai detais, ven a stâi “il stât e la situazion de cjase comunâl di Varian”.
“E je a confin di ogni bande cu la strade de Vile (…). I siei mûrs a vegnin sù sui cuatri lâts, biel che un mûr, intal mieç, al va sù fintremai sul cjast, in bon stât. Il cuviert al è di cops, poiât suntune telaradure di legnam in bon stât. Tal plan tiere a son dôs stanziis e parsore e à il cjast.
La stanzie a soreli jevât e je doprade tant che farie. Il locâl cu la puarte, a misdì, al à un scûr dopli cun dôs antis, ben metût e furnît de sô feramente. A soreli jevât al è un barconut cuntun gatar di sîs bastons, e scûr a dôs antis, bon e furnît cu la sô feramente. Barconete a tramontane cun gatar di sîs bastons. Il paviment al è di tiere rude. Sot dal cuviert dal cjast e je la sofite.
Stanzie a soreli a mont. Locâl cu la puarte a misdì cun scûr dopli a dôs antis, bon e tressât cu la sô feramente. Barcon a tramontane cun gatar di sîs bastons e scûr di fier par dentri. Barconete a soreli a mont cu la fereade, cul gatar, e scuruts di fier par dentri. Il paviment al è di teraç, in bon stât.
Cjast. Si va sù intal cjast midiant di une scjale, dute di len, che e partìs de stanzie di soreli a mont. Al à doi barcons a tramontane, e un scûr picjât tes bertuelis.
Doi barcons compagns a misdì, un cence scûr. Il paviment al è di breis gnovis, poiadis sui trâfs”.
L’avîs di aste publiche “pe fitance di nûf agns” al è dai 17 di Avost dal 1842 e al è picjât sù a Pasian Sclavonesc e a Varian ai 21 di Avost. La ufierte di partence e je di 16 liris ad an.
Il procediment de aste si davuelç ai 2 di Setembar “daspò di vê fat sunâ la cjampane e daspò che il bandidôr al veve fat i siei berlis”. Si presentin trê concorints: Pieri Antoni Pianina, Zuan Batiste Pascolo, Pieri Antoni Bertolini. La “Cjase Comunâl che e je a Varian cul n. civic 1 cul n. di mape 388” e ven fitade par nûf agns (fintremai al 1851) a Pieri Antoni Bertolini di Varian, che al à fat la ufierte di 17 liris ad an. Ogni an, tal mês di Novembar, Bertolini al varà di lâ là de Cjase Comunâl di Pasian Sclavonesc a puartâ la sume patuide “con moneta sonante di libero corso” (contrat dai 18 di Utubar dal 1842).
Conclusions
Une cartuline ilustrade, splendide, dal 1909, cu la Place dal poç (cumò Place Patriarcjât) a Varian, cu la prospetive de androne che e mene bande de culine dal cjastelîr, e mostre la Cjase de Vicinie, fasintnus viodi a clâr un plan di plui rispiet a la descrizion dal votcent5, cun int a stâ dentri, i scûrs spalancâts, cuntune insegne parsore de puarte: di sigûr che dentri al jere un artesan o un buteghîr.
Suntune crosere di vite e di moviment, la antighe Cjase Comunâl, in chê volte, e je doprade par altris robis. In vuê, un’altre volte no doprade di agns in ca, ex becjarie, maltratade tant che un spartitrafic inutil e che al intrighe, e je in spiete di sei ricognossude e ricualificade de comunitât, che le à cun costance possedude dilunc de storie. ❚
✒ Autor: Elisabetta Farisco
Tradutôr: Rem Spicemei


text:
Otubar – PRIME PAGJINE. EDITORIÂL – Speciâi o no?! / (L)INT FURLANE. Rompi l’assedi / PAGJINE 2 – Model Tirôl pal Friûl / PAGJINE 3 – INTERVISTE. L’ultin baluart dal Friûl al vûl contâ di plui / PAGJINE 4 – INCHIESTE: JEVE MILITÂR. Di gnûf ducj sul “attenti”? / Il Servizi civîl, dai agns Setante in dì di vuê / PAGJINE 5 – INCHIESTE: JEVE MILITÂR. Di un esercit di coscrits a un di volontaris professioniscj. Ma la tindince e je a tornâ indaûr / PAGJINE 6 – Il pan che al sa di comunitât / Cuant che il gnûf al cjale ancje indaûr ae tradizion / PAGJINE 7 – Un grup par straviâsi sôl che in lenghe furlane / Piçul cors di grafie par imparâ a scrivi plui coret in lenghe / PAGJINE 8 – La identitât e la citadinance europeanis si fasin sù cu la buine informazion / SLOVENIE. Minorancis (taliane e ongjarese) e Guvier a formalizin la colaborazion / AUSTRIE. Doi zimui iranians sfolâts in Carinzie. Une storie di imigrazion e integrazion / PAGJINE 9 – A scuele cun plui lenghis / FONDAZIONE FRIULI. 30 agns di famee e societât furlanis intune mostre fotografiche a Udin / PAGJINE 10 – MUSICHE. La Patrie dal Friûl e à il so Imni uficiâl. Cumò si à di doprâlu! / I LIBRIS SIMPRI BOGNS. Storiis di fruts di une volte / NO PAR FURLAN, MA BOGNS. Lou Seriol, musiche ocitane simpri plui fuarte / PAGJINE 11 – I COLÔRS E LIS FORMIS DE STORIE: UN VIAÇ INTE ART DAL FRIÛL. Anime e tiere, sunsûr e pôre te art visionarie di Ivan Bidoli | Il vignâl dal miracul / PAGJINE 12 – LIS PARABULIS DI PRE ANTONI. La frute cu la pipine / NO SON PERAULIS PAR VECJOS. Googolare / CE FÂ? Rap o vilotis? / COGNONS DAL FRIÛL //
*** I articui a son disponibii fracant sul titul. Buine leture.


text:
L’international Folk Festival Furlan al tocje cumò Dartigne, Gurize, Reane, S. Denêl e Montereâl Valceline cun grups che a vegnin de Italie, Bosgne e Cravuazie
L’international Folk Festival Furlan al tocje cumò Dartigne, Gurize, Reane, S. Denêl e Montereâl Valceline cun grups che a vegnin de Italie, Bosgne e Cravuazie.
A van indevant tes placis de regjon i concierts de cuarantesime edizion di Folkest che ’fin ai 5 di Lui al tire dongje ’sui palcs di plui di 25 comuns artiscj e musicalitâts di dut il mont par po sierâ cheste edizion a Spilimberc cun cuatri dîs di musiche, incuintris e presentazions editoriâls dai 6 ai 9 di Lui.
La “caravane Folkest” si le spiete martars ai 3 di Lui aes 21.15 a Dartigne cuntun apontament dopli di bandis talianis. Si scomence cui Humpty Duo dulà che un cuintribàs e une ghitare acustiche si cjatin e a fevelin in maniere simpri gnove e eficace creant un jazz insolit e moderni. Il acoustic groove une vore particolâr (Luca dal Sacco ae ghitare e Matteo Mosolo al cuintribàs) si è za fat notâ in manifestazions impuartantis come Umbria Jazz, Udin&Jazz, Jazzit Fest: ’tal è a pene vignût fûr il gnûf disc, Synchronicities, dulà che a rivisitin lis musichis di Sting.
A sierin la serade i Mosaicantos, tercet metût sù di pôc cul spetacul Cancion Mujer, une dediche speciâl a dutis lis feminis. I tocs a vegnin de culture ispano americane, andaluse, iberiche, sefardite, taliane cun cualchi incursion di temis origjinâi.
Trê i apontaments in altris localitâts regjonâls pe serade di miercus ai 4 di Lui, che a scomencin ducj aes 21.15. Si spiete tal parc dal Palaç municipâl di Gurize la bielissime vôs de cjantante bosgnache Amira Medunjanin, la Billie Holiday de Bosgne. Nas’sude a Sarajevo tai agns Setante, vuê e la uniche interprete di lenghe sclave che e rive a espuartâ la musiche tradizionâl dal so paîs fûr dai siei confins. Amira e je la plui grande esponente de sevdah, la musiche popolâr de Bosgne Erzegovine, un gjenar une vore leât ae sô culture, te stesse maniere dal fado in Portugal o de morna a Capo Verde. “La svedah? Al è dificil definîle”, e spieghe Amira. “No je dome tradizion musicâl, ma un stîl di vite, il riflès de memorie, e lis cjançons di sevdah a contin la bielece de vite, il desideri, ma ancje la avilizion, il lancûr, il font de disperazion”. E sarà compagnade de ghitare di Ante Gelo, un dai produtôrs plui impuartants de sene jazz cravuate, oltri che brâf ghitaris e performer.
Simpri miercus a Çumpite di Reane il grup talian Gli Archimedi, une formazion di cjamare cu la utopie de improvisazion, che si môf midiant gjenars e stîi musicâi diferents, de classiche al folk passant pal jazz, la musiche antighe e altris gjenars inmò. Andrea Bertino al violin, Luca Panicciari al violoncel e Giorgio Boffa al cuintribàs.
Te biblioteche a S.Denêl simpri miercus aes 21.15 la performance Parole – Femmina cun Nicoletta Oscuro e Matteo Sgobino, un “Dialic ludic tra peraulis e musiche par feminis cun coraç e oms zentîi”. Une storie fate di tantis storiis, une polifonie di vôs femininis che a ’sunin cun gracie e ironie tra lis melodiis dal repertori popolâr e de cjançon d’autôr taliane. Une gjenealogjie fate di maris, fiis, nonis, gnecis, agnis e sûrs che in comun a àn dubis, desideris, gjondis, patiments, fragjilitâts, decisions cjapadis cun coraç, deliris sentimentâi, sieltis convintis e soredut di une fuarte brame di vivi.
Dople esibizion joibe ai 5 di Lui ae ex centrâl idroeletriche di Malnîs (Montereâl Valceline) Si tache aes 21.15 cun Stona, non di art dal progjet di Massimo Bertinieri, che al à vint di pôc il Biella Festival cul toc Belladonna realizât cu la produzion elegante e rafinade di Guido Guglielminetti, storic bassist e produtôr dai progjets musicâi di Francesco De Gregori, e colaboradôr, tra chei altris, di Battisti, Mina, Bandabertè, Ivano Fossati, Umberto Tozzi, Mia Martini.
Po dopo il grup istrian Vruja che al continue la tradizion des formazions musicâls de Istrie slovene e cravuate proponint tocs e bai di dutis lis componentis etnichis che a son te peni’sule, dal cjant a dôs vôs de Istrie ’sud orientâl aes vilotis, lis baladis in savrin de aree setentrionâl e i cjants in istrovenit.
Folkest si siere tra i 6 e i 9 di Lui a Spilimberc pe grande “Festa Folkest” cun concierts, grancj protagoniscj de sene internazionâl, presentazions editoriâls e ospits.


text:
La esperience di Dj Tubet,
a Leeuwarden a rap-presentâ il Friûl
Leeuwarden, la capitâl de Frisie, in Olande, e je la Capitâl europeane de Culture pal 2018 e, inte suaze des manifestazions, tantis a son ancje lis ativitâts dedicadis aes lenghis e in particolâr a chês piçulis di dute Europe.
Afûk (la organizazion pe promozion de lenghe e de culture frisone) e à ideât il MeM – Livingroom of Languages, un paveon speciâl dulà che ogni setemane e je dedicade a une lenghe. Dai 12 ai 19 di Avost, e je stade presentade la lenghe furlane. Par cheste ocasion, intal paveon si à podût visitâ la mostre “Furlan, Lenghe de Europe”, curade dal diretôr de Agjenzie Regjonâl pe Lenghe Furlane William Cisilino, ma ancje la musiche e je stade protagoniste, in gracie de presince dal rapper furlan Dj Tubet, che ogni dì si è esibît cun concierts e performances cun altris grups e artiscj, e che al conte la sô esperience a La Patrie dal Friûl.
Il sens di ospitalitât frison
«O soi stât une vore braurôs di jessi stât invidât de Afûk, e o ringracii la Arlef par vêmi sostignût in cheste imprese. Dilunc de setemane o ai vût mut di sunâ insiemi cu la formazion asturiane Xera-Raíz, cu la band jazz frisone Jolly F e cul rapper Roc-E de minorance papiamento. La setemane e jere organizade in mût che la lenghe che e rivave ospite tal imprin si cjatàs cu la lenghe de setemane prime; intal mieç al jere previodût un incuintri cu la musiche frisone, e ae fin de setemane si incuintravisi cu la prossime lenghe. Tant che turist/ospit o ai vût mut di durmî intun barcjon a vele che al faseve di bed & breakfast. Biel chest sens di ospitalitât frison parcè che ti fâs un pôc vivi ae lôr maniere… Al sarès biel se ancje in Friûl, cuant che o organizìn events, si cirìs di meti la int in alc di tipic par fâju vivi te nestre maniere culturâl».
Frison ben presint te capitâl
«La lenghe e la culture frisonis a son ben presintis te citadine cun tantis scritis sui marcjepîts des placis e sui marmui des viis dulà che al è sucedût alc di impuartant pe lôr int. Il fat curiôs al è che chestis scritis spes no àn traduzion in altris lenghis: si capìs cussì che si è intun altri mont. La sede de Afûk e je logade tal centri de citât e e je ancje une vetrine espositive e comerciâl di prodots, libris e gadgets in lenghe e culture frisone. Chest mi à fat pensâ che i furlans no àn une sede uniche in centri a Udin dulà podê viodi o comprâ ducj i libris fin cumò jessûts in furlan o in merit ae culture furlane».
Omrop Fryslân, il canâl televisîf dut par frison
«Come media, a àn un canâl televisîf unic in lenghe frisone – Omrop Fryslân – che al fâs une vore di servizis sul teritori e che al seguìs ancje dutis lis lenghis dal MeM. A nô nus mancje une television regjonâl dute in lenghe furlane».
Pocje lenghe di minorance tai grancj events
«Mi pâr di vê capît che i frisons si dan une vore di fâ par inmaneâ events par fâ vignî la int te lôr capitâl. Cuant che o soi rivât al jere un festival metal di trê dîs te place grande, a mieze setemane un altri festival di musiche psichedeliche e ae fin de setemane une iniziative tradizionâl che ogni an e mene une sdrume di int a viodi pipinots une vore grancj che si movin su gruis midiant di cuardis (come lis velis des barcjis). Noaltris in Friûl no vin dute chê densitât di grancj events a Udin, ancje in Frisie, però, come in Friûl, la lenghe e musiche di minorance no son cussì presintis tai grancj events».
Furlan in plen centri storic insiemi a plui di 6 mil lenghis
«Mi à plasût podê viodi in Frisie la lenghe furlane ricognossude intune mostre su lis lenghis feveladis tal mont. In plen centri storic, il furlan presint insiemi a plui di 6 mil lenghis. Un altre note positive e je che i frisons a àn cjapât il titul di capitâl europeane propit cun chest progjet anuâl di interazion fra lenghis locâls e minorancis europeanis. Al sarès biel ancje in Friûl podê sfrutâ in plen il potenziâl european dal festival “Suns”, slargjant la propueste dilunc dut un an di incuintris culturâi, di maniere di podê rindi tal timp ancje Udin capitâl europeane de culture». ❚
Dj Tubet
Lenghe furlane protagoniste in Frisie............
La esperience di Dj Tubet,


text:
La ricercje e ven davuelte ignorant lis maiusculis e i acents presints sei te striche di ricercje sei tai lemis, se par esempli si cîr par Furlan
pes tal risultât a vegnin
fûr sei
pes che
pês e i stes lemis a vegnin fûr ancje se si cîr la peraule
pês.
Cheste funzion e je presinte sei pe ricercje di peraulis furlanis (par vignî incuintri aes inciertecis che si pues vê te scriture dal Furlan),
sei pe ricercje di peraulis talianis (e je utile massime par ciertis peraulis forestis jentradis tal talian, p.e. débâcle o élit)
La ricercje e torne sei i lemis monorematics (fat di une singule peraule) sei i lemis polirematics (locuzions) che a tegni dentri la peraule cirude. P.e. se si cîr
casa jenfri i risultât a saran ancje lis locuzions: 'a casa mia', 'aprire casa', 'Casa Bianca'.
Ricercje par bocons
Par cirî un leme o une liste di lemis par bocons, si dopin i metacaratars
* e
? :
-
* al rapresente une secuence di zero o plui caratars cualsisei (duncje ancje la secuence vueide).
Par esempli se si cîr par talian
par* a vegnin tornâts ducj i lemis che a scomencin cun
par (parte, parto, partita, ...);
se si cîr
*pace a vegnin tornâts ducj i lemis che a finissin cun
pace (capace, pace, rapace, ...);
se si cîr
let*ra a vegnin tornâts ducj i lemis che a tachin cun
let e a finissin cun
ra (lettera, letteratura, lettura);
-
? al rapresente un singul caratar cualsisei.
Par esempli se si cîr par talian
per? a vegnin tornâts ducj i lemis che a scomencin cun
per seguît di une uniche altre letare (pera, pero, però, Perù);
I metacaratars
* e
? a puedin jessi presint sei in principi de peraule (p.e.
a*), sei da pît (p.e.
*a), sei dentri de peraule (p.e.
a*b), a puedin jessi presints plui voltis (p.e.
a*b*) e a puedin jessi cumbinâts (p.e.
a?b*).
P.e. si pues cirî la secuence
*b?c* che e torne ducj i lemis che a tegnin dentri une
b seguide di une altre letare, seguide po de
c (abaco, abboccare, ...).


text:
Glesie Furlane e invide a Zui par sierâ il 40sin de sô fondazion
Domenie ai 23 di Avost, aes 6 sore sere a Zui inte Plêf di Sant Pieri a sierâ il 40sin di Glesie Furlane: cjantâts Gjespui, a vignaràn presentadis lis ativitâts di chest an e i progjets pal 2016.
La serade si concludarà lì de Polse di Cougnes.❚
A torzeon pal Friûl / Il rituâl de Messe dal Spadon nus ripuarte ae ete dai PatriarcjisSara Traunero
La memorie e torne indaûr a Marquart, ma forsit la tradizion e je ancjemò plui antighe Ai 6 di Zenâr, in ocasion de fieste de Epifanie, il Comun di Cividât si prepare a celebrâ un rituâl tant curiôs che inmagant: e je la Messe dal Spadon, che par tradizion si fâs tal antîc Domo antîc. […] lei di plui +
Libris simpri bogns / Emilio Nardini, “Par vivi”, Udin, 1921Laurin Zuan Nardin
“Apene finidis di lei lis poesiis dal cont Ermes, il dotôr Cesare, fra i batimans dal public, al si ritire daùr l’uniche quinte preparade a zampe dal… palc scenic. Ma, pal bessologo, che il devi recità il brâf atôr di san Denel, Giovanin Tombe, ‘e ocòr une scene, e il dotôr Cesare la proviot cussì:…” […] lei di plui +
Interviste / Numb il cjan scjaladôr (e il so paron Thomas)Dree Venier
Di un probleme ae çate al record in mont: interviste cun Thomas Colussa, che cul so Numb al sta pontant al record di altece lant sul Mont Blanc O vevi za intervistât Thomas Colussa, 40 agns, un pâr di agns indaûr. In chê volte al jere un “furlan a Milan” e al faseve il personal […] lei di plui +
Int di Cjargne / “La gallinella saggia” che a Cjavaç e insegne a produsi e a mangjâ benMarta Vezzi
La aziende agricule biologjiche La Gallinella Saggia e je nassude 7-8 agns indaûr: “La idee e je stade di mê mari – e conte Caterina Pillinini – che e à simpri fat orts e cjamps, e duncje e je une vite che si dediche ae coltivazions di tancj prodots; vint il ristorant Borgo Poscolle e […] lei di plui +
Sport… che ti trai! / Pietro Corredig e Sonia Borghese: une vite di pignatis a scufiotsservizis di Francesco Tonizzo
La cubie dai cjanalots, un di San Pieri e une di Miers, e à vinçût il campionât talian di machinis storichis e il titul european, simpri cun Sanremo intal destin Inzen, passion, amôr, dedizion, voie di zirâ il mont, spirt competitîf, leam cun il teritori des Vals dal Nadison, e risultâts une vore preseâts. Il […] lei di plui +
L’EDITORIÂL / La identitât e ven dai zovinsWalter Tomada
Une zornade di incuintri pai Conseis dai Fantats Al à fat scjas il senatôr Roberto Menia che al à declarât di volê gjavâ il furlan de scuele e dal ûs public. Al jere di un pieç che nissun rapresentant des istituzions al pandeve clâr di volê scancelâ lis normis di tutele, ma salacor a son […] lei di plui +


text:
Emilie-Romagne
L'Emilie-Romagne e je une regjon da la Italie dal Nord che e à 4 milions di abitants. E cunfine a Nord cu la Lombardie e il Venit, a Sud cu la Toscane, lis Marchis e la Republiche di San Marin; a soreli bonât e cunfine cul Piemont; e je ancje bagnade a soreli jevât dal Mâr Adriatic. Il cjâf lûc al è Bologne.
TeritoriModifiche
Il teritori de regjon al è par scuasit la mitât plan (47,8%), e la restant part e je justementri dividude fra culinis (25,1%) e montagnis (27,1%).
La crete plui alte e je la mont Cimon (2.165 metris s.n.m.), che al è ancje il plui grant rilêf dal Apenin setentrionâl.
StorieModifiche
La Emilie-Romagne e je la union di dôs regjons storichis, ogniune cun la sô storie e tradizion. La regjon e je stade abitade sin de antichitât: diviersis reperts a son stadis cjatadis inte zone apeniniche de Mont Poggiolo, dongje Forlì.
I etruscs a slargjarin il lôr teritori in cheste zone viers il 500-450 p.d.C., creant in chest mût une viertidure sul Mâr Adriatic cui puarts come Adrie e Spine. Propit in chest periodi a son fondadis diviersis citât su le vie Emilie, come Piacenza, Parma, Modena e Cesene.
Cun l'avent dai Romans, a partî dal III secul p.d.C., ducj i teritoris dai etruscs a passin sot dal domini di Rome: August al fâs de Emilie la otave regjon dal Imperi.
A scomençâ dal 568 d.d.C., cun la invasion dai langobarts, la Emilie e devente part integrant de Lombardie, cjapant ancje il non; di conseguence, la bande orientâl de regjon, restade sot dal domini dal Imperi Roman di Ocident, e cjape il non di Romania, par contraposizion cun Longobardia. Di chest moment in là, la storie de Emilie e de Romagne a procedin ogniune par sô cont.
Dome tal 1861, cu le Unitât de Italie, al torne il non Emilie. Cheste situazion e compuartà diviersis cambiaments di toponims, come a esempli Reggio di Lombardia al fo tramudât in Reggio nell'Emilia.
EconomieModifiche
L'economie de regjon e je une vore svilupade, cun industriis tipichementri a conduzion familiâr o in dut câs di piçulis dimensions.
L'industrie si concentre soredut tai setôrs alimentâr e automobilistic.
TraspuartsModifiche
PoliticheModifiche
Liste dai components de zonte regjonâl:
- Vasco Errani - president
- Alfredo Bertelli - sotsegretari ae presidence
- Flavio Delbono - vizi-president e assessôr aes financis e Europe
Assessôrs:
- Paola Manzini - scuele, universitât e formazion professionâl
- Giovanni Bissoni - politichis par la salût
- Marioluigi Bruschini - sigurece teritoriâl, difese dal teritori e des cuestis
- Duccio Campagnoli - ativitâts produtivis, disvilup economic
- Anna Maria Dapporto - politichis sociâls e educativis par la infanzie
- Luigi Gilli - programazion e disvilup teritoriâl
- Guido Pasi - turisim e comerci
- Alfredo Peri - mobilitât e traspuarts
- Tiberio Rabboni - agricolture
- Alberto Ronchi - culture, sport, zovins
- Lino Zanichelli - ambient e disvilup sustignibil


text:
✽✽ O soi stât a viodi “Pordenonelegge”, pe presentazion dal lavôr di Pierluigi Cappello.
Une prime considerazion che mi somee impuartante par fâ capî il clime de manifestazion, tant preseade a un grum di inteletualots: che si ves viodût un libri, un alc de editorie par furlan in dute la citât, nancje pal boro. Al è clâr che chi i organizadôrs no pensin par nuie al furlan, ma nancje la Regjon – che e tire fûr i bêçs – si sumie di meti adun alc in cheste direzion.
✽✽ Nol è però di chest che o fevelìn cumò, ma di un toc de presentazion a Cappello, de bande dal “cjâf” de manifestazion stesse Gian Mario Villalta, un altri inteletuâl che al dopre Pasolini cuant che i va ben, cuintri i furlans. Ma ce aial dite di tant trist, Villalta, di fâlu deventâ il protagonist dal nestri editoriâl? Di sigûr, no une robe masse inteligjente – ma parimentri pericolose – parcè che al è un segnâl di un pinsîr che al pues jessi adotât dai nestri sorestants.
Ve chi lis sôs peraulis, che al à dit par talian: “La ricostruzion dopo dal taramot dal ’76 e je stade la disfade dal Friûl, dulà che a son vignudis fûr lis piês cualitâts dai furlans, subite pronts a butâsi in bocje al consumisim e ai valôr borghês. Tant che ducj, in sumis, altri che diviers…”
✽✽ Prime, e cuasi scontade, rispueste: cui sêstu tu par permetiti di spudâ su lis fadiis di un popul, sul cûr e l’ardiment di chei agns tal tornâ a fâ sù cjasis e fabrichis, par tornâ a vivi. E chest al sarès pardabon avonde, ma ognidun al pues pensâ ce che al vûl, cence par altri contâ sflocjis: i numars de ricostruzion, e soredut i timps, a son culì, tai paîs, no su la cjarte. La diference cun altris realtâts talianis ancje.
✽✽ Il pericul, invezit, al ven di une altre bande di chest pinsîr. Se si met in discussion la plui alte dimostrazion concrete, storiche dai valôrs di un popul, ven a stâi la sô coesion sociâl tai moments di stente, la sô identitât coletive tal sfuarç di riprese, dutis chês altris a puedin colâ daurman.
✽✽ In sumis: se no si ricognòs il valôr speciâl de ricostruzion, la sô muse di difese identitarie, si pues sierâ cualsisei discors su lis diferencis.
O sin ducj compagns. Ce sens aial alore fevelâ di Friûl e Italie, di Friûl e Vignesie Julie, di podê pensâ a storiis diviersis, di progjets alternatîfs a chei decidûts a Rome o a Triest?
✽✽ Villalta nol è altri che il spieli di ce che a pensin tancj dai nestris sorestants e politics cuant che a fevelin de internalizazion, de agregazion e unificazion regjonâl. Il troi de centralizazion al ven prontât di operazions di cheste propagande ideologjiche: se duncje i furlans no son stâts diviers di chei altris nancje tal taramot, parcè àno di jessi diviers cumò?
✽✽ Ultime considerazion, tant par parâsi des critichis. E je une veretât che la ricostruzion e à dât une sburtade a un procès di cambiament de societât furlane, e à scurtât i timps dal passaç dal mont contadin a chel industriâl e dai servizis. Ma cheste e je la realtât di vuê, che e va frontade cu la stesse fuarce di chei agns. Une fuarce di popul. ❚
Dree Valcic
A torzeon pal Friûl / Il rituâl de Messe dal Spadon nus ripuarte ae ete dai PatriarcjisSara Traunero
La memorie e torne indaûr a Marquart, ma forsit la tradizion e je ancjemò plui antighe Ai 6 di Zenâr, in ocasion de fieste de Epifanie, il Comun di Cividât si prepare a celebrâ un rituâl tant curiôs che inmagant: e je la Messe dal Spadon, che par tradizion si fâs tal antîc Domo antîc. […] lei di plui +
Libris simpri bogns / Emilio Nardini, “Par vivi”, Udin, 1921Laurin Zuan Nardin
“Apene finidis di lei lis poesiis dal cont Ermes, il dotôr Cesare, fra i batimans dal public, al si ritire daùr l’uniche quinte preparade a zampe dal… palc scenic. Ma, pal bessologo, che il devi recità il brâf atôr di san Denel, Giovanin Tombe, ‘e ocòr une scene, e il dotôr Cesare la proviot cussì:…” […] lei di plui +
Interviste / Numb il cjan scjaladôr (e il so paron Thomas)Dree Venier
Di un probleme ae çate al record in mont: interviste cun Thomas Colussa, che cul so Numb al sta pontant al record di altece lant sul Mont Blanc O vevi za intervistât Thomas Colussa, 40 agns, un pâr di agns indaûr. In chê volte al jere un “furlan a Milan” e al faseve il personal […] lei di plui +
Int di Cjargne / “La gallinella saggia” che a Cjavaç e insegne a produsi e a mangjâ benMarta Vezzi
La aziende agricule biologjiche La Gallinella Saggia e je nassude 7-8 agns indaûr: “La idee e je stade di mê mari – e conte Caterina Pillinini – che e à simpri fat orts e cjamps, e duncje e je une vite che si dediche ae coltivazions di tancj prodots; vint il ristorant Borgo Poscolle e […] lei di plui +
Sport… che ti trai! / Pietro Corredig e Sonia Borghese: une vite di pignatis a scufiotsservizis di Francesco Tonizzo
La cubie dai cjanalots, un di San Pieri e une di Miers, e à vinçût il campionât talian di machinis storichis e il titul european, simpri cun Sanremo intal destin Inzen, passion, amôr, dedizion, voie di zirâ il mont, spirt competitîf, leam cun il teritori des Vals dal Nadison, e risultâts une vore preseâts. Il […] lei di plui +
L’EDITORIÂL / La identitât e ven dai zovinsWalter Tomada
Une zornade di incuintri pai Conseis dai Fantats Al à fat scjas il senatôr Roberto Menia che al à declarât di volê gjavâ il furlan de scuele e dal ûs public. Al jere di un pieç che nissun rapresentant des istituzions al pandeve clâr di volê scancelâ lis normis di tutele, ma salacor a son […] lei di plui +